GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese Zulu\nDZIDZƆ yɔ mɔzɔlawo nɔƒeawo le dukɔwo dome yameʋudzeƒe siwo le Brisbane kple Sydney, Australia, wu alesi wònɔna ɖaa. Ame 46 aɖewo dzra ɖo be yewoaɖo yameʋu ayi Samoa si ŋdɔkutsu ʋuna le gbagbagbã be yewoaɖa do go ame 39 bubu siwo tso New Zealand, Hawaii, kple United States. Woƒe agbawo to vovo kura—dɔwɔnuwo koŋue nuawo ƒe ɖewo nye, abe zuwo, laxalaxawo, kple doŋɔnuwo ene—womenye nusiwo ƒomevi amewo lɔ̃a tsɔtsɔ ne wole mɔ zɔm yina Pasifik ƒukpo dzeani dzi o. Gake nusi woawo yina wɔwɔ ge le etɔxɛ.\nWoawo ŋutɔwoe xe woƒe ʋuɖofewo, eye woyina kwasiɖa eve ɖu ge awɔ lɔlɔ̃nu faa dɔ femaxee le xɔtudɔ si le Yehowa Ðasefowo ƒe Australia-lɔdzedɔwɔƒea ƒe Nutome Mɔ̃ɖaŋu Dɔwɔƒea ƒe dzikpɔkpɔ te la me. Le xɔtudɔ sia si wotsɔa lɔlɔ̃nu faa nudzɔdzɔwo xea eŋu fewoe me la, wotua Fiaɖuƒe Akpatawo, Takpexɔwo, dutanyanyuigblɔlawo ƒe aƒewo, kple alɔdzedɔwɔƒewo alo gbegɔmeɖeƒewo na Yehowa Ðasefowo ƒe hame siwo le dzidzim ɖe edzi kabakaba le Pasifik ƒukpowo dzi. Mina míakpe kple dɔwɔlaawo dometɔ aɖewo, siwo nɔ Fiaɖuƒe Akpata tuhawo me kpɔ le wo dedukɔwo me.\nMax nye xɔgbala si tso Cowra le New South Wales, Australia. Srɔ̃ kple vi atɔ̃ le esi. Arnold tso Hawaii. Vi eve le eya kple srɔ̃a si, eye wònye mɔɖela alo ɣeyiɣiawo katã ƒe subɔla. Arnold nye hamemegã le woƒe hamea me, abe Max ene. Edze ƒã be ŋutsu siawo—siwo ƒe nɔnɔme sɔ kple xɔtudɔa wɔlawo dometɔ akpa gãtɔ tɔ—menye lɔlɔ̃nu faa dɔwɔlawo le esi wokpɔ vovo ta o. Ke boŋ hiahiã aɖee woawo kple woƒe ƒomewo kpɔ dze sii tae, eye wodi be yewoawɔ nusi yewoate ŋui atsɔ ana kpekpeɖeŋu.\nDukɔwo Dome Dɔwɔlawo Kpɔ Hiahiã Vevi aɖe Gbɔ\nTeƒe aɖe si woƒe ŋutetewo kple dɔwɔnawo hiã le enye Tuvalu, si nye Pasifik dukɔ si me tɔwo anɔ 10,500 eye wòle adzakpo asieke aɖewo ƒe hatsotso aɖe dzi wònye afisi te ɖe anyigbamemaflia kple Samoa ƒe dzieheɣetoɖoƒe gome ŋu. Ƒukpoawo, alo adzakpoawo dometɔ ɖesiaɖe ƒe lolome le mama dedie nu ade kilometa eve kple afã togodo. Le ƒe 1994 me la, Ðasefo 61 siwo le afima va hiã Fiaɖuƒe Akpata yeye kple gbegɔmeɖeƒe si lolo wu vevie.\nLe Pasifik ƒe nuto xɔdzo sia me la, ele be woawɔ xɔwo ŋu ɖaŋu ahatu wo bene woate ŋu anɔ te ɖe ahom kple yali sesẽ siwo ɖea kpe na teƒea enuenu la nu. Gake xɔtunu adodoe ʋɛ aɖewo koe woate ŋu akpɔ le ƒukpoawo dzi. Aleke woakpɔ nya sia gbɔe? Ðe wode xɔtunu kuklui ɖesiaɖe—ziŋgiwo kple xɔtsɔtiwo, xɔmenuwo kple mɔnuvɔwo, afɔdzigbawo kple tsileƒenuwo, kpakple gatagbadzɛwo gɔ̃ hã—nugowo me hedee meli tso Australia vɛ.\nAme ʋɛ aɖewo do ŋgɔ yi ɖadzra xɔtuƒea ɖo heɖo xɔa gɔme anyi hafi xɔtunuawo va ɖo. Emegbe dukɔwo dome dɔwɔlaawo va ɖo eye wotu xɔawo, si aŋɔ nɛ, hede xɔawo me nuwo.\nEva dzɔ be dɔ blibo sia si wɔm wonɔ le Tuvalu la ve dɔme na osɔfo aɖe le afima eye wòɖe gbeƒãe le radio dzi be Ðasefoawo nɔ “Babel Mɔ̃” tum! Gake nyateƒenya kae le nyaa me? Lɔlɔ̃nu faa dɔwɔla aɖe si ŋkɔe nye Graeme gblɔ be: “Esi amesiwo nɔ Biblia me Babel Mɔ̃a tum kpɔe be yewomegate ŋu le nu gɔme sem na yewo nɔewo o le alesi Mawu tɔtɔ woƒe gbe ta la, ɖeko wòle na wo be woadzudzɔ woƒe dɔa wɔwɔ adzo eye mɔ̃a natsi akpo dzi. (Mose I, 11:1-9) Gake nya bubu kurae wònye ne amewo le dɔ wɔm na Yehowa Mawu. Togbɔ be gbegbɔgblɔawo kple dekɔnuwo to vovo hã la, wowua dɔawo nu ɣesiaɣi.” Eye nenemae wònɔ le esia gome—wowu enu le kwasiɖa eve ko me. Le nyateƒe me la, ame 163, siwo dome dudɔnunɔlawo ƒe tatɔ srɔ̃ nɔ la, de xɔŋukɔƒea.\nEsi Doug si nye dɔa dzikpɔla nɔ nu ƒom tso nudzɔdzɔa ŋu la, egblɔ be: “Dzidzɔnya wònye esi míenɔ dɔ wɔm kple lɔlɔ̃nu faa dɔwɔla siwo tso dukɔ bubuwo me. Alesi míewɔa nui le vovovo, nya siwo míezãna le vovovo, eye alesi míedzidzea nui gɔ̃ hã le vovovo, ke hã nusiawo dometɔ aɖeke mehe kuxi vɛ o.” Esi wòwɔ dɔ le xɔtudɔ siawo ƒomevi geɖe me kpɔ vaseɖe fifia ta la, egblɔ kpee be: “Nye susu me gakɔ ɖe edzi geɖe wu be teƒe didi ka kee xɔtuƒea le alo aleke ke dɔa sesẽe o, ne Yehowa le megbe na eƒe amewo ko la, woate ŋu atu xɔ le anyigba sia ƒe afisiafi. Ele eme baa be dɔnyala geɖe le mía si, gake Yehowa ƒe gbɔgbɔe naa dɔa tsɔa afɔ.”\nMawu ƒe gbɔgbɔ hã ʋã Ðasefowo ƒe ƒome siwo le ƒukpoawo dzi be wonaa nuɖuɖu kple dɔƒe dɔwɔlaawo, eye ebia nu geɖe tsɔtsɔ sa vɔe le wo dometɔ aɖewo gome. Eye amesiwo wowɔa amedzro na alea kpɔa ŋudzedze deto ɖe eŋu. Ken, amesi tso Melbourne, Australia, kpɔ gome le dɔ sia ƒomevi me kpɔ le French Polynesia. Egblɔ be: “Subɔlawoe míenye va, gake wowɔ nu ɖe mía ŋu abe fiawo ene.” Nutoa me Ðasefowo hã kpe asi ɖe xɔa tutu ŋu le afisiwo wònya wɔ le. Nyɔnuwo blu kɔnkrit—kple asi—le Solomon Islands dzi. Ŋutsu kple nyɔnu alafa ɖeka lia to kɔkɔ siwo dzi tsidzadza xa ɖo yi ɖalɔ ati ton 40 kple edzivɔ vɛ. Sɔhɛwo hã kpe asi ɖe eŋu. Dɔwɔla aɖe si tso New Zealand gblɔ be: “Meɖo ŋku sɔhɛ aɖe si le ƒukpoa dzi la dzi be ekɔa siminti kotoku eve alo etɔ̃ zi ɖeka. Eye ekua kpekuwo le ŋdɔʋuʋu kple tsidzadza me ŋkeke blibo.”\nAlesi nutoa me Ðasefowo kpɔ gome le dɔa me la ɖe vi bubu. Gbetakpɔxɔ Habɔbɔa ƒe alɔdzedɔwɔƒe si le Samoa ka nya ta be: “Nɔvi siwo le ƒukpoa dzi srɔ̃ asinudɔ siwo woate ŋu azã le Fiaɖuƒe Akpatawo tutu me kple le nuwo dzadzraɖo kple xɔwo gbugbɔgatu me ne yali gblẽ nu vɔ. Agate ŋu akpe ɖe wo ŋu be woakpɔ dɔ awɔ atsɔ akpɔ wo ɖokui dzii le woƒe nuto si me wòsesẽna na ame geɖe le.”\nXɔtuɖoɖoa Ði Ðase Nyui Aɖe\nColin nɔ Honiara eye ekpɔ eteƒe esime wonɔ Solomon Islands ƒe Takpexɔa tum. Ewɔ dɔ ɖe edzi wòŋlɔ agbalẽ sia na Gbetakpɔxɔ Habɔbɔa ƒe alɔdzedɔwɔƒe si le afima le Pidgin Eŋlisigbe me be: “Amesiame wɔ ɖeka eye ame aɖeke medoa dziku o, wonye ƒome ɖeka hã.” Ema megbe kpuie esi wòtrɔ yi woƒe kɔƒe me le Aruligo, si gbɔ didi kilometa 40 la, wo kple eƒe ƒomea wotu woawo ŋutɔ ƒe Fiaɖuƒe Akpata. Emegbe wogaɖo gbe bubu ɖe alɔdzedɔwɔƒea be: “Míaƒe Fiaɖuƒe Akpata kpakple nuƒola ƒe kplɔ̃ sɔ gbe, eyata míate ŋu awɔ kpekpe aɖewo le afisia mahã?” Wowɔ ɖoɖo ɖe eŋu enumake, eye ame 60 kple edzivɔ dena edziedzi.\nEuropa Dukɔwo ƒe Ðekawɔha ƒe aɖaŋuɖola aɖe kpɔ xɔa tutu teƒe le Tuvalu. Egblɔ na dɔwɔlaawo dometɔ ɖeka be: “Meka ɖe edzi be nya ɖeka tɔgbe ko gblɔm amesiame le na mi, gake nye ya magblɔ kpuie ko be enye nukunu nam!” Nyɔnu aɖe si wɔa dɔ le telefon dɔwɔƒea bia lɔlɔ̃nu faa dɔwɔla bubu si tso duta va be: “Nukae na mi katã miele dzidzɔ kpɔm ale? Dzoxɔxɔ le afisia ŋutɔ!” Womekpɔ Kristotɔnyenye ɖefiaƒe ŋutɔŋutɔ ɖokuitsɔtsɔsavɔtɔe alea kpɔ o.\nWotsɔ Nuwo Sa Vɔe evɔ Meve Wo O\nBiblia gblɔ le Korintotɔwo II, 9:6 be: ‘Amesi ƒã nu le agbɔsɔsɔ me la, axa nu hã le agbɔsɔsɔ me.’ Dɔwɔlaawo, woƒe ƒomewo, kple woƒe hamewo le edzi le nu gbogbo aɖe ƒãm tsɔ le kpekpem ɖe wo hati Ðasefowo ŋu le Pasifik. Ross, amesi nye hamemegã tso Kincumber, si tsɔ ɖe Sydney gbɔ, gblɔ be: “Hame si me mele me tɔwoe dzɔ nye yameʋuɖofe ƒe akpa etɔ̃lia kple edzivɔ, eye srɔ̃nye nɔviŋutsu si hã yi kplim dzɔ dɔlar 500 kpee. Dɔwɔla bubu dzra eƒe ʋu tsɔ xe ʋuɖofee. Bubu hã dzra anyigba. Kevin hiã dɔlar 900 kpe etɔ, eyata eɖoe be yeadzra yeƒe ahɔ̃ne 16 siwo xɔ ƒe eve. Eto ame nyanyɛ aɖe dzi kpɔ eƒlela si be yeaxe dɔlar 900 pɛpɛpɛ ɖe wo ta!\nWobia Danny kple Cheryl be: “Esi yameʋuɖofe kple ga si anye ne miakpɔ tso miaƒe dɔwo me katã ade dɔlar 6,000 la, ɖe wòɖe vi aɖea?” Woɖo eŋu be: “Ẽ! Ne ɖe wòanye ga home ma teƒe eve gɔ̃ hã la, anye ne viɖe anɔ eŋu kura wu.” Alan, si tso Nelson, le New Zealand, gblɔ kpee be: “Mate ŋu azã ga si mezã tsɔ yi Tuvalu ayi Europa eye ga agakpɔtɔ nam. Gake anye ne ɖe mate ŋu akpɔ yayra siawo gbegbe, alo adze xɔ̃ ame ƒomevi vovovo alea gbegbe, alo awɔ nane na ame bubu aɖe tsɔ wu na nye ŋutɔa? Ao! Evɔ la, nusianu si mena mía nɔvi ƒukpo dzi nɔlaawo la, wonam nusi sɔ gbɔ wu ema kura ɖe eteƒe.”\nNu bubu si hã na ɖoɖoa kpɔ dzidzedzee nye ƒome ƒe asikpekpeɖeŋu. Togbɔ be srɔ̃nyɔnu aɖewo te ŋu kplɔ wo srɔ̃ŋutsuwo ɖo eye wona kpekpeɖeŋu le xɔa tuƒe gɔ̃ hã la, ɖevi sukudelawo le bubuwo si wòhiã be woakpɔ wo gbɔ alo ƒome ƒe dɔ li si dzi wòle be woakpɔ. Clay gblɔ be: “Alesi srɔ̃nyea lɔ̃ be yeakpɔ ɖeviawo kple aƒea dzi esi nyemeli o la, nye vɔsa si lolo sasasã wu tɔnye.” Le nyateƒe me la, srɔ̃ŋutsu siwo katã mete ŋu kplɔ wo srɔ̃wo yii o la atso dzime agblɔ “Amen” aƒu nya ma dzi!\nTso esime lɔlɔ̃nu faa dɔwɔlaawo wu xɔtudɔa nu le Tuvalu la, wogatu Fiaɖuƒe Akpawo, Takpexɔwo, dutanyanyuigblɔlawo ƒe aƒewo, kple gbegɔmeɖeƒewo le Fiji, Tonga, Papua New Guinea, New Caledonia, kple teƒe bubuwo. Wogakpɔtɔ le ɖoɖo wɔm ɖe xɔ geɖe tutu ŋu, eye wo dometɔ aɖewo anɔ Anyieheɣedzeƒe Asia. Ðe woakpɔ dɔwɔla agbɔsɔsɔ si hiãa?\nEdze ƒã be ema manye kuxi o. Woŋlɔ agbalẽ tso Hawaii-lɔdzedɔwɔƒea be: “Amesiame si le afisia si kpɔ gome le dukɔwo dome xɔtudɔwo me kpɔ la biana be woaɖo ŋku ye dzi ne wogawɔ ɖoɖo ɖe bubu tutu ŋu. Ne wonya ɖo aƒe ko la, wodzea ga dzadzraɖo gɔme ɖe eŋu.” Aleke wɔ ɖoɖoa makpɔ dzidzedze o ne ètsɔ Yehowa ƒe yayra gbogboawo kpe ɖe ɖokuitsɔtsɔna ɖokuitɔmadimaditɔe sia gbegbe ŋu?\nEsi dɔa wu enu la, míekpɔ dzidzɔ ɖe nusiwo Mawu ƒe gbɔgbɔ te ŋu wɔ ŋu\nƉoe Ɖe Amewo Ɖoe Ɖe Amewo Woyi Pasifik Ƒukpowo Dzi—Dɔ Wɔ Ge!\nw00 8/15 axa 8-11


1 Mose 20 | Biblia Le Internet Dzi | Xexe Yeye Gɔmeɖeɖe\nWoxɔ na Sara tso Abimelek si me (1-18)\n20 Eye Abraham ʋu tso afi ma+ yi Negeb, eva nɔ Kades+ kple Sur+ dome, eye wònɔ Gerar+ hã vie. 2 Abraham gblɔna tso srɔ̃a Sara ŋu enuenu be: “Nɔvinyee.”+ Esia ta Gerar-fia Abimelek dɔ woyi ɖakplɔ Sara vɛ nɛ.+ 3 Emegbe Mawu va Abimelek gbɔ le drɔ̃eƒe le zã me hegblɔ nɛ be: “Kpɔ ɖa, èku vɔ, le nyɔnu si nèxɔ la ta,+ elabena ame srɔ̃e wònye.”+ 4 Ke Abimelek mede asi eŋu o. Eye wògblɔ be: “Yehowa, dukɔ maɖifɔ* hãe nàtsrɔ̃a? 5 Menye ɖe wògblɔ nam be, ‘Nɔvinyenyɔnue’ oa? Eye ɖe nyɔnua ŋutɔ hã megblɔ be, ‘Nɔvinyeŋutsue’ oa? Nye dzi me kɔ, eye nye asi me dza le nya sia me.” 6 Eye Mawu vavã la gblɔ nɛ le drɔ̃e me be: “Menyae be wò dzi me kɔ le nu sia wɔwɔ me, eya tae mexe mɔ na wò be nàgawɔ nu vɔ̃ ɖe ŋunye o. Esia tae nyemeɖe mɔ na wò nèka asi eŋu o ɖo. 7 Azɔ gbugbɔ ŋutsua srɔ̃ ɖo ɖee, elabena nyagblɔɖila+ wònye, ne wòaƒo koko ɖe tawò+ be nàtsi agbe. Ke ne mègbugbɔ nyɔnua ɖo ɖee o la, nyae be ku kee nàku, wò ŋutɔ kple wò amewo katã.” 8 Abimelek fɔ ŋdi kanya, yɔ eƒe subɔviwo katã, eye wògblɔ nya siawo katã na wo. Eye ameawo vɔ̃ ŋutɔ. 9 Eyome Abimelek yɔ Abraham biae be: “Nu kae nye esi nèwɔ ɖe mía ŋu? Nu vɔ̃ kae mewɔ ɖe ŋuwò be nèhe vɔ̃ gã sia va nye kple nye fiaɖuƒe la dzi? Mèwɔ nu ɖe ŋunye nyuie kura o.” 10 Eye Abimelek gabia Abraham be: “Nu kae nèɖo ɖe tame hafi wɔ nu sia?”+ 11 Abraham gblɔ be: “Esi mebu be, ‘Ame aɖeke mevɔ̃a Mawu le afi sia o, eye woawum axɔ srɔ̃nye’ tae.+ 12 Gake nɔvinyee wònye vavã, fofonye ƒe vie wònye meɖe,+ gake menye danye ƒe vie o. 13 Esi Mawu na míeʋu tso fofonye ƒe me hele tsatsam la,+ megblɔ nɛ be, ‘Ale si nàve nunyee nye esi: Afi sia afi si míayi la, gblɔ tso ŋunye be: “Nɔvinyee.”’”+ 14 Eye Abimelek tsɔ alẽwo, nyiwo, subɔviŋutsuwo kple subɔvinyɔnuwo na Abraham, eye wòɖe asi le srɔ̃a Sara hã ŋu nɛ. 15 Eye Abimelek gblɔ be: “Kpɔ ɖa, nye anyigbae nye esi. Nɔ afi sia afi si nyo ŋuwò.” 16 Eye wògblɔ na Sara be: “Kpɔ ɖa, metsɔ klosalo akpe ɖeka na nɔviwòa.+ Esiae metsɔ kpata wò* le ame siwo katã le ŋuwò kpakple ame bubuwo katã ŋkume be, ŋutiwò kɔ tso vlododo me.” 17 Ale Abraham ƒo koko na Mawu vavã la; eye Mawu yɔ dɔ Abimelek kple srɔ̃a kpakple eƒe kosiwo, ale be wote ŋu dzi vi, 18 elabena Yehowa xe nyɔnu siwo katã le Abimelek ƒe aƒe me la ƒe vidzidɔ keŋkeŋ le Abraham srɔ̃ Sara ta.+\n^ Egɔmeɖeɖe tẽe, “dzɔdzɔe.”\n^ Egɔmeɖeɖe tẽe, “Esiae nye ŋkudzitsyɔnu na wò.” Enye Hebritɔwo ƒe adagana aɖe si fia be woɖo kpe edzi le se nu be womeklo bubu le nyɔnu ƒe ŋkɔ ŋu o, ne amewo nanyae be amea meɖi fɔ o.


MI-EWELAND - Akpɔkplɔ kple Anyi\nÈva:Aƒeme Glitotowo Akpɔkplɔ kple Anyi\nAkpɔkplɔ kple Anyi\nGli tso ʋuu dze Akpɔkplɔ kple Anyi dzi:\nAkpɔkplɔ kple Anyi wónye xɔlɔ̃ vevie. Gbeɖeka la Anyi kpe Akpɔkplɔ be\nwòava ɖu nu kple ye. Esi Akpɔkplɔ nya be Anyi ɖana nu vivi ta ko la, metsi megbe o. Esi Akpɔkplɔ ɖa ɖo Anyi ƒe aƒeme ko la, ekpɔ anyitsi le trẽ gãa ɖe me eye Anyi le egbɔ. Esi Akpɔkplɔ te ɖe trẽ la gbɔ be yeade asi eme la, Anyi gblɔ nɛ be: “ Ao, xɔ̃nye, yi tɔme ɖa klɔ wò asiwo hafi nava ɖu nu kplim ” Akpɔkplɔ yi tɔme ɖa klɔ eƒe asiwo zi geɖe gake ɖe ko woƒona ɖi hafi wòva ɖoa Anyi ƒe aƒeme. Zi mamlɛtɔ la, Anyi no anyitsi la vɔ hafi Akpɔkplɔ trɔ tso tɔme va ɖo aƒea me. Akpɔkplɔ tsi numaɖu eye wòtrɔ yi eƒe aƒeme nublanuitɔe.\nEteƒe medidi hafi Akpɔkplɔ hã kpe Anyi be wòava ɖu nu kple ye o. Akpɔkplɔ ɖa nu nyuiewo siwo le ʋeʋem lilili. Esi Anyi geɖe Akpɔkplɔ ƒe aƒeme la, ekpɔ Akpɔkplɔ le nuɖuɖu nyuie la gbɔ. Ke esi Anyi gogo nuɖuɖua ko la, Akpɔkplɔ gblɔ nɛ bena: “ Xɔ̃nye Anyi, mateŋu ɖu nu kplim o. Elabena ele ha dzim ” Yi ɖe aƒela ƒe mɔnu eye na ɖe asi le wò hadzidzi la ŋu ɖe afima. Anyi wɔ esia zi geɖe gake meteŋu ɖe asi eƒe hadzidzi la o. Mlɔeba la Akpɔkplɔ hã ɖu nu la vɔ, Anyi la meteŋu ɖui o. Tso gbemagbe dzi la Akpɔkplɔ kple Anyi ƒe xɔlɔ̃nyenye trɔ eye wótrɔ zu futɔ. Wódometɔa ɖeke mega doa gbe na nɔvia o.


Psalmowo 106 - Holy Bible [Ewe Bible 1913] - (Psa 106)\nMikafu Yehowa! Miɖa akpe na Yehowa, elabena eƒe dɔme nyo, eye eƒe amenuveve li tegbee!\nAmekae ate ŋu agblɔ Yehowa ƒe nutsuwɔwɔwo ade goe, eye wòaɖe gbe ƒã eƒe ŋkɔxɔxɔwo katã?\nWoayrã amesiwo léa se la me ɖe asi, eye wowɔa nu dzɔdzɔe ɣeawo katã ɣli.\nYehowa, ɖo ŋku dzinye le wò amenuveve, si nèɖe fi wò dukɔ la nu; tsa wò xɔname va kpɔm ɖa,\nne makpɔ wò ame tiatiawo ƒe dzɔgbenyuie, dzi nadzɔm ɖe wò dukɔ ƒe dzidzɔ ŋu, eye maƒo adegbe akpe ɖe wò domenyinu ŋu!\nMíewɔ nuvɔ̃ kpe ɖe mía fofowo ŋu, míeɖa vo, eye míewɔ nu vɔ̃ɖi.\nMía fofowo melé ŋku ɖe wò nukunuwo ŋule Egipte o, womeɖo ŋu wò amenuveve geɖeawo o, eye wosẽ to le ƒu la nu, le Avaƒu la nu.\nKe exɔ na wo le eƒe ŋkɔ la ta, ne yeaɖe eƒe ŋusẽ afia.\nEblu ɖe Avaƒu la ta wòmle, eye wòkplɔ wo to tɔ gɔme abe tagba ene.\nExɔ na wo tso ketɔ la si me, eye wòɖe wo mo futɔ la ƒe ŋusẽ me.\nTsi nye tsyo woƒe adikãtɔwo dzi, wo dometɔ ɖeka hɔ̃ hã mekpɔtɔ o,\neye woxɔ eƒe nyawo dzi se hedzi ha le eƒe kafukafu ŋu.\nWoŋlɔ eƒe dɔwɔwɔwo be kaba, eye womekpɔ eƒe tameɖoɖo sinu o.\nWodzro nu le gbedzi, eye wote Mawu kpɔ le gbedadaƒo.\nEwɔ woƒe didi dzi na wo, eye wòdɔ ƒuɖiɖi glaŋglaŋ ɖe wo ŋu.\nAnyigba ke nu hemi Datan, eye wòtsyɔ Abiram ƒe amehawo dzi.\nDzo bi woƒe amehawo, eye dzoƒaɖe fiã ame vɔ̃ɖiawo.\nWowɔ nyivi le Xoreb gbɔ, eye wode ta agu na legba kɔkɔ la.\nEye wotsɔ woƒe ŋutikɔkɔe ɖɔ li nyitsu, si ɖua gbe, ƒe nɔnɔme.\nWoƒe ŋku dzo le Mawu, woƒe xɔnametɔ ta dzi, amesi wɔ nu gãwo le Egipte,\namesi wɔ nukunuwo le Xam-nyigba dzi kple nu dziŋɔwo le Avaƒu la nu.\nTete wòbe, yeatsrɔ̃ wo, ɖe menye eƒe ame tiatia Mose ye tsi tre ɖe gbagbãƒe le eŋku me, ne wòafa eƒe dziku nu, be magagblẽ nu o la!\nWodo vlo anyigba nyo la, eye womexɔ eƒe nyawo dzi se o,\nwoli liʋiliʋi le woƒe agbadɔwo me, eye womeɖo to Yehowa ƒe gbe o.\nTete wòkɔ eƒe asi dzi ɖe wo ŋu, be yeaxlã wo ɖe anyi le gbea dzi,\nyeakaka wo viwo ɖe dukɔwo dome, eye yeahlẽ wo de anyigbawo dzi.\nWoku ɖe Baal-Peor ŋu, eye woɖu eme kukuwo ƒe vɔsa,\nwotsɔ woƒe nuwɔwɔwo ɖo dziku nɛ, eye fuwɔame ɖo wo dome.\nTete Pinexas tso hetso nyo la me, eye fuwɔame la nu tso.\nEye wobui dzɔdzɔenyenye na eya kple eƒe dzidzimeviwo katã tegbee.\nWodo dziku nɛ le dzrewɔtsi la gbɔ, eye le woawo la eme menyo na Mose o ɖo.\nWodo dziku na eƒe gbɔgbɔ, eye nya ge le enu.\nWometsrɔ̃ dukɔwo, abe alesi Yehowa gblɔe na wo ene o,\nke boŋ wotsaka kple dukɔwo, eye wosrɔ̃ woƒe nuwɔwɔwo.\nWosubɔ woƒe legbawo, eye wotre zu mɔ na wo,\nEye wotsɔ woƒe ŋutsuviwo kple woƒe nyɔnuviwo sa vɔ na gbetsiwo.\nWokɔ nu maɖifɔ ɖi, si nye woƒe ŋutsuvi kple woƒe nyɔnuvi, siwo wotsɔ sa vɔ na Kanaan-legbawo la, ƒe ʋu, ale be wotsɔ hlɔ̃dodo gblẽ kɔ ɖo na anyigba la.\nWotsɔ woƒe dɔwɔwɔwo ƒo di wo ɖokui, eye wozu ame dzegowo to woƒe nuwɔwɔwo me.\nTete Yehowa ƒe dɔmedzoe bi ɖe eƒe dukɔ la ŋu, eye wònyɔ ŋu eƒe ɖomeuyinu la.\nEtsɔ wo de asi na dukɔwo, be woƒe ketɔwo naɖu fia ɖe wo dzi.\nWoƒe futɔwo xaxa wo ɖo, ale be wobɔbɔ ɖe woƒe ŋusẽ te.\nExɔ na wo zi geɖe; ke woawo se to le woƒe aɖaŋudedewo nu, eye woyi to le woƒe vodadawo me.\nEkpɔ woƒe hiã la ɖa, eye wòse woƒe ɣli.\nEɖo ŋu eƒe nubabla le wo ta, eye wòvee le eƒe amenuveve geɖe la nu.\nEye wòna amesiwo katã ɖe aboyo wo la, kpɔ nublanui na wo.\nYehowa, mía Mawu, xɔ na mí, eye naƒo mía nu ƒu tso dukɔwo dome, ne míakafu wò ŋkɔ kɔkɔe la, eye míatsɔ wò kafukafu aƒo adegbee!\nWoakafu Yehowa, Israel ƒe Mawu, fa, tso mavɔ me yi mavɔ me, eye dukɔ blibo la negblɔ be: Nenɔ alea, mikafu Yehowa!


BE ŊUTILÃMEKESINƆNU geɖe nasu ame si la, ehiã be woawɔ dɔ geɖe eye woatsɔ nu geɖe asa vɔe. Nenema kee wòle le kesinɔtɔzuzu le Mawu gbɔ hã gome. Nya si Yesu gblɔ be, “Midzra nu nyuiwo ɖo na mia ɖokui le dziƒo” la anya lɔ nya sia ɖe eme. (Mateo 6:20) Gbɔgbɔmekesinɔnuwo mesua ame si agbagbamadzemadzee o. Abe ale si ko ga gbogbo aɖe meva nɔa ame ƒe ŋkɔ me le gadzraɖoƒe ne enya ŋlɔ eƒe ŋkɔ ɖe afi ma ɖeɖe ko o la, nenema kee subɔsubɔha aɖe me nɔnɔ ɖeɖe dzaa menana ame zua kesinɔtɔ le Mawu gbɔ o. Ame kple Mawu dome ƒomedodo kplikplikpli tutuɖo, gbɔgbɔmemezuzu, kple kesinɔtɔnyenye le Mawu gbɔ bia tameɖoɖo kplikpaa, ɣeyiɣi geɖe, agbagbadzedze vevie, kple nu geɖe tsɔtsɔ sa vɔe.—Lododowo 2:1-6.\nEvea Siaa Ate Ŋu Asu Asiwòa?\nÐe ame mate ŋu anye kesinɔtɔ le Mawu gbɔ eye kesinɔnu geɖe hã nanɔ esi oa? Ðewohĩ ate ŋui, gake nu siawo dometɔ ɖeka ko yome ame ate ŋu ati dzidzedzetɔe. Yesu gblɔ be: “Miate ŋu asubɔ Mawu kple anyigba dzi nuwo o.” (Mateo 6:24b) Nu ka tae? Elabena gbɔgbɔmekesinɔnuwo kple ŋutilãmekesinɔnuwo yome titi tsia tsitre ɖe wo nɔewo ŋu. Ðeka doa kplamatse nɔvia. Eya ta hafi Yesu nagblɔ na eƒe nusrɔ̃lawo be woaƒo gbɔgbɔmekesinɔnuwo nu ƒu la, egblɔ be: “Midzudzɔ nu xɔasiwo nuƒoƒoƒu na mia ɖokui ɖe anyigba dzi.”—Mateo 6:19, NW.\nNu kae adzɔ ne ame aɖe ŋe aɖaba ƒu Yesu ƒe aɖaŋuɖoɖoa dzi hedze agbagba be yeati gbɔgbɔ me kple ŋutilã me kesinɔnuwo siaa yome? Yesu gblɔ be: “Ame aɖeke mate ŋu asubɔ aƒetɔ eve o; elabena ɖewo alé fu ame ɖeka, eye wòalɔ̃ evelia, alo aku ɖe ame ɖeka ŋuti, eye wòado vlo evelia.” (Mateo 6:24a) Ne wotina evea siaa yome, eye wokpɔa gbɔgbɔmenuwo gbɔ abe sedede dzi wɔwɔ ko ene kura gɔ̃ hã la, ame ate ŋu ase le eɖokui me be gbɔgbɔmegbanɔamedziwo le kplamatse dom ye. Le esi teƒe be ame naɖo ŋu ɖe Mawu ŋu la, ate ŋu ava nɔ ga kple nu siwo wòate ŋu aƒle bum be wonye nu vevi siwo akpe ɖe ye ŋu yeakpe akɔ kple agbemedzimaɖitsitsiwo. Ðeko wòle abe ale si Yesu gblɔe ene be: “Wò dzi anɔ afi si wò kesinɔnuwo le la ɣesiaɣi.”—Mateo 6:21, Today’s English Version.\nEle vevie be Kristotɔ ɖe sia ɖe nade ŋugble le Biblia me ɖaŋuɖoɖo sia ŋu vevie hafi atso nya me le nu si ŋu wòazã eƒe ɣeyiɣi ɖo, si ŋu eƒe dzi kple susu aku ɖo la ŋu. Esi wònye be Mawu meɖo seɖoƒe na kesinɔnu agbɔsɔsɔme si nu Kristotɔ ate ŋu aƒo ƒu o ta la, mefia be mahe to na ŋubiãlawo o. (Korintotɔwo I, 6:9, 10) Abe ale si míekpɔe va yi ene la, nu gblẽna le ame siwo ŋea aɖaba ƒua Biblia me ɖaŋuɖoɖoa dzi heɖonɛ kplikpaa be yewoazu kesinɔtɔwo la ŋu le gbɔgbɔ me, susu me, kple seselelãme gome. (Galatiatɔwo 6:7) Nu si to vovo na emae nye be, Yesu gblɔ be ame siwo tsia dzi ɖe woƒe gbɔgbɔmenuhiahiãwo ŋu la akpɔ dzidzɔ. (Mateo 5:3) Kakaɖedzitɔe la, mía Wɔla kple Via wonya nu nyuitɔ kekeake si ana míakpɔ dzidzɔ ahanɔ dedie!—Yesaya 48:17, 18.\nTiatia Aɖe Si Mave Wò Kpɔ Gbeɖe O\nAzɔ kae nàtia, Mawu loo, alo Kesinɔnuwo? Susu le eme be ele be míadi ɣeyiɣi na míaƒe ŋutilãmenuwo gbɔ kpɔkpɔ. Paulo gblɔ le lɛta gbãtɔ si wòŋlɔ na Timoteo me be: “Ne ame aɖe melé be na ye ŋutɔ tɔwo o, eye vevietɔ na ye ŋutɔ ƒe aƒemetɔwo o la, egbe xɔse la, eye wòvɔ̃ɖi wu dzimaxɔsetɔ.” Paulo de dzi ƒo na Kristotɔwo hã be womegatsɔ woƒe mɔkpɔkpɔ ɖo ga dzi o, ke boŋ ɖe Mawu dzi, eye “bene woawɔ dɔmenyo.” (Timoteo I, 5:8; 6:17, 18) Nu ka ŋue wò susu anɔ? Nu ka yomee nàti? Le dɔ nyui siwo ŋu Paulo ƒo nu tso dome la, vevitɔae nye gbeƒãɖeɖe kple nusrɔ̃lawo wɔwɔ dɔ si Yesu de asi na eƒe nusrɔ̃lawo. (Mateo 28:19, 20) Ne Kristotɔwo lɔ̃ faa be yewoanɔ agbe tsɛ, menye kple susu be yewoaɖe yewoƒe dɔwɔnawo dzi kpɔtɔ ahaɖu agbe o, ke boŋ kple susu be yewoaƒo yewo ɖokui ɖe dɔ vevi sia me geɖe wu la, ekema wole “gɔmeɖoɖoanyi nyui [ɖom] hena ɣeyiɣi si gbɔna” le xexe yeye si ŋugbe Mawu do me. Eye fifia kura gɔ̃ hã la, wogblɔna tso dzi blibo me be, ‘Aleke gbegbe gbɔgbɔmekesinɔnuwo ƒe ame si susu mehenyo wu sikae o!’—Timoteo I, 6:19; Lododowo 16:16; Filipitɔwo 1:10.\nBu nu si me Eddie to ŋu kpɔ. Enye sɔhɛ esime eƒe ƒometɔwo va zu Yehowa Ðasefowo. Eva dzɔ be, eƒe ƒomea ƒe nunɔamesiwo katã dome gblẽ eye esia wɔe be aƒe megava nɔ wo si o. Eddie gblɔ be: “Nu si ɖea fu nam edziedzie nye, ale si míawɔ ne naneke kura megava le mía si o. Eva dzɔ nenema hã. Ènya nu si dzɔa? Naneke megblẽ le mía ŋu o! Míekpɔa nu ɖuna, noa nu, hekpɔa awu dona. Yehowa kpɔ míaƒe nuhiahiãwo gbɔ na mí, eye le ɣeyiɣi aɖewo megbe la, nunɔamesi bubuwo va su mía si. Nudzɔdzɔ sia na mekpɔ vevienyenye si le ŋugbe si Yesu do le Mateo 6:33 la ŋu dze sii—be ne míetsɔ Mawu Fiaɖuƒea ɖo nɔƒe gbãtɔ le míaƒe agbe me la, mehiã be míatsi dzi le ŋutilãmenuhiahiãwo ŋu o.” Eddie kple srɔ̃a le woƒe ɣeyiɣiawo katã zãm fifia le wo nɔviwo srãm kpɔ hele ŋusẽ dom wo le hame vovovowo me abe subɔla mɔzɔlawo ene. Ŋutilãmenu si wohiã la sua wo si. Vevietɔ wu la, wonye kesinɔtɔ le Mawu gbɔ.\nViɖe Siwo Mele Xexlẽ Me O\nTo vovo na anyigbadzikesinɔnu, siwo fiafitɔwo ate ŋu ava fi la, gbɔgbɔmekesinɔnuwo ya ate ŋu anɔ anyi ɖaa. (Lododowo 23:5; Mateo 6:20) Enye nyateƒe be mele bɔbɔe be woadzidze ŋgɔyiyi si ame wɔ le gbɔgbɔ me o. Mele bɔbɔe be woanya afi si ame wɔ ŋgɔyiyi va ɖo le lɔlɔ̃, dzidzɔ, alo xɔse ɖeɖe fia me abe ale si wòle bɔbɔe be woanya ga home si le ame si le gadzraɖoƒe la ene o. Gake xexlẽme meli na viɖe siwo wokpɔna tso gbɔgbɔmekesinɔnuwo me o. Esi Yesu nɔ nu ƒom tso eyomedzela siwo agblẽ woƒe aƒewo kple agblewo, ẽ, nu siwo nu wonɔa agbe ɖo ɖi, ahati gbɔgbɔmenuwo yome ŋu la, egblɔ be: “Vavã mele egblɔm na mi bena: Ame aɖeke meli, si gblẽ xɔ alo nɔviŋutsuwo alo nɔvinyɔnuwo alo fofo alo dada alo srɔ̃ alo viwo alo agblewo ɖi le nye kple nyanyui la ŋuti, ne menye bena, ɖe wòaxɔ teƒeɖoɖo alafa le ɣeyiɣi sia me o: Xɔwo kple nɔviŋutsuwo kple nɔvinyɔnuwo kple dadawo kple viwo kple agblewo hekpe ɖe yometitiwo ŋuti, kple agbe mavɔ le xexe, si gbɔna la me.”—Marko 10:29, 30.\nNu kae nàtsɔ aɖo nɔƒe gbãtɔ le agbe me? Mawu loo, alo kesinɔnuwo?—g6/07.\nŊutilãmekesinɔnuwo yome tim nèle loo, . . .\n. . . alo gbɔgbɔmetɔ-woea?\nƉoe Ɖe Amewo Ɖoe Ɖe Amewo Didi Be Woazu Kesinɔtɔ Le Mawu Gbɔ\ng 7/07 axa 8-9


1 Petro 2 | Biblia Le Internet Dzi | Xexe Yeye Gɔmeɖeɖe (1984)\n2 Eya ta miɖe vɔ̃ɖinyenye katã, kple beble ɖe sia ɖe, kple alakpanuwɔwɔ, kple ŋubiabiã kpakple ameŋugbegblẽ ɖe sia ɖe ƒomevi ɖa, 2 eye abe vidzĩwo ene la, mina nya la ƒe notsi si wometsɔ naneke tsakae o la nadzro mi vevie, bene miato edzi atsi hena xɔxɔ, 3 ne mieɖɔe kpɔ hekpɔ be Aƒetɔ la ƒe dɔme nyo. 4 Esi mieva egbɔ abe ale si miava kpe gbagbe gbɔ ene, kpe si amewo gbe, gake wòhenye kpe tiatia xɔasi le Mawu ya gbɔ la, 5 mia ŋutɔwo hã, abe kpe gbagbewo ene la, wotsɔ mi le gbɔgbɔmexɔ aɖe tum hena nunɔlanyenye kɔkɔe, be miato Yesu Kristo dzi asa gbɔgbɔmevɔ siwo dzea Mawu ŋu. 6 Elabena ele Ŋɔŋlɔ la me be: “Kpɔ ɖa! Mele kpe aɖe ɖom anyi le Zion, kpe tiatia si nye dzogoedzikpe, si xɔ asi; eye ame si ɖenɛ fiana be yexɔ eyama dzi se la maɖu ŋukpe gbeɖe o.” 7 Eya ta miawoe wònye ame vevi na, elabena mienye xɔsetɔwo; gake le ame siwo mexɔna sena o gome la, “kpe ma tututu si xɔtulawo gbe la va zu dzogoedzikpe vevitɔ,” 8 kpakple “kpe si ana woakli nu kple agakpe si ana woadze anyi.” Ame siawo klia nu, elabena womeɖoa to nya la o. Nuwuwu sia tututue woɖo ɖi na wo. 9 Gake miawo ya mienye “dzidzime tiatia, nunɔla siwo nye fiawo, dukɔ kɔkɔe, ame siwo nye Mawu tɔ koŋ, bene miaɖe gbeƒã” ame si yɔ mi tso viviti me va eƒe kekeli wɔnukua me la “ƒe nɔnɔme nyuiwo.” 10 Elabena mienye dukɔ tsã o, gake azɔ la, mienye Mawu ƒe dukɔ; mienye ame siwo womekpɔ nublanui na tsã o, gake azɔ la, miezu ame siwo wokpɔ nublanui na. 11 Lɔlɔ̃tɔwo, mele nu xlɔ̃m mi abe amedzrowo kple ame siwo li hena ɣeyiɣi kpui aɖe la ene, be miayi edzi atsri ŋutilã ƒe nudzodzrowo; nu siawo tututue le avu wɔm kple luʋɔ la. 12 Mina miaƒe agbenɔnɔ nanyo le dukɔwo dome, bene le nu si me wole nu ƒom tsi tsitre ɖe mia ŋu abe vɔ̃ wɔlawo ene le me la, le miaƒe dɔ nyui siwo teƒe wokpɔ ŋuti la, woado Mawu ɖe dzi le kpɔkpɔɖaŋkeke la dzi. 13 Mibɔbɔ mia ɖokui ɖe nu sia nu si amegbetɔwo ɖo anyi la te le Aƒetɔ la ta: eɖanye fia si le ɖoƒe kɔkɔ, 14 alo nutomefia siwo wòdɔna be woahe to na nu vɔ̃ wɔlawo gake woakafu nu nyui wɔlawo, la o. 15 Elabena nenemae nye Mawu ƒe lɔlɔ̃nu, be miatsɔ nu nyui wɔwɔ atsi ame mabutamewo ƒe nuƒoƒo numanyamanyatɔe la nu abe ɖe miebla nu na wo ene. 16 Minɔ abe ablɔɖemewo ene, ke hã menye be miatsɔ miaƒe ablɔɖe la atsyɔ nu vɔ̃ɖi wɔwɔ dzi o, ke boŋ abe Mawu ƒe kluviwo ene. 17 Mibu ame ɖe sia ɖe ƒomevi, milɔ̃ nɔviwo ƒe habɔbɔ blibo la katã, mivɔ̃ Mawu, mibu fia la. 18 Aƒemesubɔviwo nabɔbɔ wo ɖokuiwo na woƒe aƒetɔwo le vɔvɔ̃ si wodze na la katã me, menye na wo dometɔ siwo nye ame nyuiwo kple nugɔmeselawo ko o, ke na esiwo ŋu nu medzena o hã. 19 Elabena ne, le dzitsinya nyui ƒe ame si nɔnɔ le Mawu gbɔ ta, ame aɖe doa dzi le xaxawo me, eye wòkpea fu madzemadzee la, esia dzea Mawu ŋu. 20 Elabena ne miewɔa nu vɔ̃, si ta woƒoa mi ɖo, eye miedoa dzi tsɔnɛ ɖe, kafukafu kae wònye na mi? Gake ne miekpea fu le nu nyui wɔwɔ ta, eye miedoa dzi tsɔnɛ la, Mawu kpɔa dzidzɔ ɖe esia ŋu. 21 Le nyateƒe me la, agbenɔnɔmɔ sia tae woyɔ mi ɖo, elabena Kristo ŋutɔ kura gɔ̃ hã kpe fu le mia ta, eye wògblẽ kpɔɖeŋu ɖi na mi, be miadze yeƒe afɔɖoƒewo yome pɛpɛpɛ. 22 Mewɔ nu vɔ̃ aɖeke o, eye womekpɔ beble le eƒe nu me hã o. 23 Esi wonɔ edzum la, medzu ame ɖe eteƒe o. Esi wònɔ fu kpem la, medo ŋɔdzi na ame o, ke boŋ eyi edzi tsɔ eɖokui de asi na ame si drɔ̃a ʋɔnu dzɔdzɔe la. 24 Eya ŋutɔ tsɔ míaƒe nu vɔ̃wo ɖo eƒe ŋutilã dzi le ati la ŋu, bene míadzudzɔ nu vɔ̃ wɔwɔ, eye míanɔ agbe le dzɔdzɔenyenye me. Eye “wotsɔ eƒe abiwo yɔ dɔ mi.” 25 Elabena mienɔ abe alẽwo ene, nɔ mɔ tram; gake azɔ la, mietrɔ va miaƒe luʋɔwo ƒe kplɔla kple dzikpɔla la gbɔ.


Debora, Nyɔnunyagblɔɖila Aɖe Tso Abe Vidada Ene Le Israel | Srɔ̃ Woƒe Xɔse\nGBE BUBU Afrikaans Albanian Amharic Arabic Armenian Aymara Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Garifuna Georgian German Greek Greenlandic Guarani Haitian Creole Hebrew Hiligaynon Hmong (Ɣi) Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Lingala Lithuanian Luganda Lunda Luo Luvale Macedonian Malagasy Mambwe-Lungu Maya Myanmar Ndebele Ndonga Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Xhosa Yoruba Zapotec (Isthmus) Zulu\nSRƆ̃ WOƑE XƆSE | DEBORA\nDEBORA lé ŋku ɖe asrafo siwo ƒo ƒu ɖe Tabor Toa tame ŋu. Esi wòkpɔ wo le afi ma la, woƒe nu wɔ dɔ ɖe edzi. Esi ɣea dze ŋdi ma la, ede ŋugble le asrafo mawo ƒe dzinɔameƒo kple woƒe kplɔla Barak ƒe xɔse ŋu. Togbɔ be wonye asrafo 10,000 hã la, woado woƒe xɔse kple dzinɔameƒo kpɔ vevie le ŋkeke sia dzi. Futɔ vɔ̃ɖi siwo sɔ gbɔ wu wo sãsãsã la ŋue woho aʋa ɖo, eye woƒe aʋawɔnuawo hã mede futɔawo tɔ nu o. Ke hã wova aʋagbea dzi, eye nyɔnu sia ƒe dzideƒonyawo koŋ tae.\nKpɔe ɖa be Debora ye nye ema, eƒe awuwo le ya ƒom esime woa kple Barak wole toa tame ɖaa eye woɖe ŋku ɖe nuto dzeania ŋu. Tabor Toa tame le gbadza. Ekɔkɔ meta 400; ne ame tɔ ɖe etame la, ate ŋu akpɔ Esdraelon Tagba, si keke ɖe enu yi anyieheɣetoɖoƒe gome ɖaa la. Kison-tɔsisia gɔdɔ̃ to tagba dama la me ɖade nu Ƒu Gã la me le afi si te ɖe Karmel Toa ŋu. Anɔ eme be ŋdi ma la, tsi menɔ tɔʋua me o, gake nane hã nɔ dzo dam le adzɔge ɖaa le gbadzaƒe gã ma. Sisera ƒe aʋakɔa ye nɔ wo gogom, eye ale si woƒe gayibɔnuwo le dzo dam la ana vɔvɔ̃ naɖo ame be vɔ̃ gbɔna dzɔdzɔ ge. Sisera ƒe aʋawɔla tiatiawoe—wogbɔna kple aʋatasiaɖam 900, eye anɔ eme be wonye esiwo ƒe afɔtiwo ŋu lãnuwo le. Sisera ƒe taɖodzinue nye be yeasi Israel-viwo, siwo mebla akpa de wo nu o la abe ale si woxaa ƒo ene!\nDebora nyae be Barak kple eƒe aʋawɔlawo le ye sinu kpɔm be yewoase nya aɖe tso ye nu hafi yewoaho. Eya ɖeka koe nye nyɔnu le wo domea? Aleke wòse le eɖokui me ku ɖe agbanɔamedzi gã ma si kpɔ eŋkume la ŋu? Ðe wònɔ eɖokui biam be nu ka wɔm yele le ame siawo dome hã? Kura o! Eƒe Mawu Yehowa ye gblɔ nɛ be wòana woawɔ aʋa sia; Mawu ɖee fiae hã be yeato nyɔnu aɖe dzi ana aʋa sia nawu enu. (Ʋɔnudrɔ̃lawo 4:9) Nu kae míate ŋu asrɔ̃ tso Debora kple aʋakalẽtɔ siawo gbɔ tso xɔse ŋu?\n“HO YI TABOR TO LA DZI”\nZi gbãtɔ si woƒo nu tso Debora ŋu le Biblia me la, woyɔe be “nyɔnunyagblɔɖila.” Esia na Debora ɖe dzesi, ke hã menye eya ɖeka koe woyɔ nenema le Biblia me o. * Agba bubu aɖe hã nɔ Debora dzi. Edze ƒãa be Yehowa toa edzi hã drɔ̃a ʋɔnu na dukɔa ne masɔmasɔwo do mo ɖa.—Ʋɔnudrɔ̃lawo 4:4, 5.\nTonuto si nye Efrayim, si le Betel kple Rama dome lae Debora nɔ. Enɔa deti aɖe te le afi ma subɔa dukɔa le Yehowa ƒe mɔfiafia nu. Togbɔ be Debora ƒe dɔa menɔ bɔbɔe o hã la, mevɔ̃ na agbanɔamedzi sia tsɔtsɔ o. Dɔ si wɔm wònɔ la nɔ vevie ŋutɔ. Le kpɔɖeŋu me, esi gbɔgbɔ ʋã eya hã wòkpɔ gome le ha aɖe kpakpa me emegbe la, egblɔ le eƒe dukɔ mawɔnuteƒea ŋu le ha la me be: “Wotia mawu yeyewo; aʋa nɔ agbowo me ɣemaɣi.” (Ʋɔnudrɔ̃lawo 5:8) Esi Israel-viwo trɔ megbe de Yehowa heyi ɖasubɔ mawu bubuwo ta la, Yehowa hã tsɔ wo de asi na woƒe futɔwo. Fia Yabin si nye Kanaantɔ la nɔ wo dzi ɖum to aʋafia sẽŋu aɖe si ŋkɔe nye Sisera la dzi.\nŊkɔ Sisera ɖeɖe sese gɔ̃ hã nana dzidzi ƒoa Israel-viwo. Kanaantɔwo wɔa ŋutasẽnu dziŋɔwo le woƒe tadedeagu kple kɔnyinyiwo me, siwo ƒe ɖewoe nye ɖeviwo tsɔtsɔ sa vɔe kple gbedoxɔ me gbolowɔwɔ. Aleke nɔnɔmea nɔ na dukɔa esime Kanaantɔwo ƒe aʋafia sia kple eƒe asrafowo nɔ wo dzi ɖum? Debora ƒe ha la ɖee fia be ɣemaɣi la, esesẽ ŋutɔ be ame nazɔ mɔ eye amewo katã si dzo le kɔƒewo me. (Ʋɔnudrɔ̃lawo 5:6, 7) Míate ŋu akpɔ ale si wònɔ ɖa la le susu me be, amewo yi ɖabe ɖe avewo me kple togbɛwo dzi eye wole vɔvɔ̃m be yewoade agble alo anɔ kɔƒe siwo ŋu gli mele o la me, eye womedina be yewoazɔ mɔ gãwo dzi o le esi wole vɔvɔ̃m be woadze yewo dzi, aɖe aboyo yewo viwo alo adɔ yewoƒe nyɔnuwo gbɔ sesẽe ta. *\nŊutasẽdziɖuɖu ma yi edzi ƒe 20 sɔŋ va de asi na esime Yehowa kpɔe be yeƒe dukɔ kɔlialiatɔawo nɔ klalo be yewoatrɔ dzi me, alo abe ale si wòdze le Debora kple Barak ƒe ha si hã le Biblia ƒe nuŋlɔɖi si tso gbɔgbɔ me la me ene be, “Va se ɖe esime nye, Debora, metso, va se ɖe esime metso abe vidada ene le Israel.” Míenya nenye be Debora, si srɔ̃ ŋkɔe nye Lapidot la nye vidada ŋutɔŋutɔ ya o, ke hã kpɔɖeŋunyagbɔgblɔ nue woyɔe be vidada le le afi sia. Ðeko wòle ko abe Yehowa de dɔ asi na Debora be wòakpɔ dukɔa ta abe ale si vidada wɔna na viawo ene. Mawu gblɔ nɛ be wòayɔ Ʋɔnudrɔ̃la Barak, ame si sẽ ŋu le xɔse me la vɛ eye wòagblɔ nɛ be neho aʋa ɖe Sisera ŋu.—Ʋɔnudrɔ̃lawo 4:3, 6, 7; 5:7.\nDebora de dzi ƒo na Barak be wòatso aɖe Mawu ƒe amewo\nYehowa ƒe gbe va na Debora be wòagblɔ na Barak be: “Ho yi Tabor To la dzi.” Egblɔ na Barak be wòaƒo ŋutsu 10,000 nu ƒu tso Israel ƒe to eve me. Debora gblɔ ŋugbe si Mawu do be woaɖu Sisera ƒe aʋakɔ sesẽ siwo si aʋatasiaɖam 900 sɔŋ nɔ la dzi nɛ! Ŋugbedodo sia awɔ moyaa na Barak godoo. Aʋakɔ menɔ Israel si o, eye woƒe aʋawɔnuwo nɔ ʋɛ ŋutɔ. Ke hã, Barak lɔ̃ be yeayi aʋa la nenye be Debora hã anɔ eme yewoayi Tabor Toa dzi.—Ʋɔnudrɔ̃lawo 4:6-8; 5:6-8.\nAme aɖewo gblɔ be xɔse menɔ Barak si o le nya ma si wògblɔ ta, ke hã esia mesɔ o, elabena Barak mebia tso Mawu si be wòana aʋawɔnu geɖewo ye o. Ke boŋ le xɔse si le esi ta la, ekpɔe be ehiã be Yehowa ƒe teƒenɔla nanɔ yewo dome ne wòado ŋusẽ ye kple yeƒe amewo. (Hebritɔwo 11:32, 33) Yehowa da asi ɖe esia dzi, eye wòɖe mɔ na Debora be wòayi le Barak ƒe biabia la nu. Ke hã, Yehowa ƒe gbɔgbɔ ʋã Debora wògblɔ ɖi be aʋa la dzi ɖuɖu ƒe bubu mayi na ŋutsu o. (Ʋɔnudrɔ̃lawo 4:9) Mawu tso nya me be yeana nyɔnu aɖe nawu Sisera vɔ̃ɖi ma!\nEgbea la, wowɔa nu madzɔmadzɔwo ɖe nyɔnuwo ŋu, wosẽa ŋuta le wo ŋu hewɔa fu wo. Ƒãa hafi wodea bubu wo ŋu abe ale si Mawu dii ene. Gake le Mawu gbɔ la, ŋutsu kple nyɔnu meli o, wo katã wosɔ le eŋkume. (Romatɔwo 2:11; Galatiatɔwo 3: 28) Ale si Mawu zã Debora la na míekpɔe be enaa mɔnukpɔkpɔ tɔxɛwo nyɔnuwo hã eye wòwɔa nu siwo ɖenɛ fiana be eka ɖe wo dzi hekpɔa ŋudzedze ɖe wo ŋu. Ele vevie be míatsri bubumademade nyɔnuwo ŋu si bɔ ɖe xexea me egbea.\n“ANYIGBA ƲUƲU, TSI DZA TSO DZIƑOWO BABABA”\nBarak yi ɖaƒo eƒe aʋakɔ la nu ƒu. Ame siwo nu wòƒo ƒu la le ŋutsu 10,000 siwo ƒo dzi nɔ be woakpe aʋa kple Sisera ƒe aʋakɔ dziŋɔ la. Esi Barak dze eƒe amewo ŋgɔ yi Tabor Toa dzi la, dzi dzɔe be ame aɖe hã nɔ yewo dome si ana dzi naɖo yeƒe ameawo ƒo. Ŋɔŋlɔawo gblɔ be: “Debora hã yi kplii.” (Ʋɔnudrɔ̃lawo 4:10) Aleke gbegbe dzi aɖo asrafoawo ƒoe nye esi esi wokpɔ nyɔnu dzinɔameƒotɔ ma wòle wo dome esime woyina Tabor Toa dzi, eye wokpɔe hã be elɔ̃ be yeade yeƒe agbe afɔku me kpli yewo le esi wòxɔ Yehowa Mawu dzi se ta!\nEsi Sisera see be dzi ɖo Israel-viwo ƒo woho aʋa ɖe ye ŋu la, eƒo eƒe aʋakɔa nu ƒu enumake. Kanaan fia bubuwo ƒe aʋakɔwo va kpe ɖe Fia Yabin, si anya kpɔ ŋusẽ wu wo katã la, ƒe aʋakɔa ŋu. Sisera ƒe tasiaɖam sesẽawo ƒe hatsotso vovovoawo ƒe hoowɔwɔ na anyigba ʋuʋu esi wonɔ zɔ ɖem le ɖoɖo nu le tagba la me. Kanaantɔwo ka ɖe edzi be yewoaɖu Israel ƒe aʋakɔ tsɛ ma dzi bɔbɔe.—Ʋɔnudrɔ̃lawo 4:12, 13; 5:19.\nNu kae Debora kple Barak awɔ azɔ esime futɔawo le wo gogom? Ne wokpɔtɔ le Tabor Toa dzi la, anɔ bɔbɔe na wo be woawɔ aʋa kple Kanaantɔwo ƒe aʋakɔ siwo gbɔna wo dzi dze ge la, elabena anyigba sɔsɔe dzi koe woate ŋu awɔ aʋatasiaɖamwo ŋu dɔ le nyuie. Ke hã esi wònye be Yehowa ƒe mɔfiafiawo nue Barak awɔ aʋa le ta la, elala be yease nya aɖe tso Debora nu. Mlɔeba, ɣeyiɣia de be woaho. Debora gblɔ be: “Tso, elabena egbee Yehowa atsɔ Sisera ade asi na wò. Ðe Yehowa medze ŋgɔwò oa?” Nuŋlɔɖia yi edzi be: “Barak ɖi tso Tabor To la dzi, eye ŋutsu akpe ewoawo dze eyome.”—Ʋɔnudrɔ̃lawo 4:14. *\nIsrael-srafoawo ɖi tso toa dzi kple du va gbadzaƒea eye wolũ ɖe futɔawo ƒe aʋatasiaɖam ɖivɔvɔ̃ mawo dzi. Ðe Yehowa dze wo ŋgɔ vavã abe ale si Debora gblɔe enea? Eteƒe medidi o, wokpɔe be edze yewo ŋgɔ vavã. Nuŋlɔɖia gblɔ be: ‘Anyigba ʋuʋu, eye tsi dza tso dziƒowo bababa.’ Yehowa de tɔtɔ Sisera ƒe asrafo dadala mawo dome. Eye tsia nɔ dzadzam sesĩe! Tsia anya kɔ ɖi yoo, elabena eteƒe medidi hafi anyigba zu ba finyafinya o. Le ɣeyiɣi kpui aɖe ko me la, gatasiaɖam kpekpe mawo megaɖe vi aɖeke na wo o, ke boŋ wozu kplamatsɛdonu na wo. Tasiaɖamawo ɖi ɖe baa me ale gbegbe be ŋgɔyiyi zu dɔ.—Ʋɔnudrɔ̃lawo 4:14, 15; 5:4.\nTsidzadza sesẽ la meɖe fu na Barak kple eƒe amewo o. Wonya ame si na tsia le dzadzam. Wolũ ɖe Kanaan-srafoawo dzi. Mawue to Israel-viwo dzi nɔ ʋɔnu drɔ̃m eƒe futɔwo, eya ta womena Sisera ƒe asrafoawo dometɔ ɖeka pɛ hã tsi agbe o. Kison-tɔsisia ɖɔ henɔ sisim kple adã, eye wòkplɔ ame kukuawo le tɔʋua me ɖo ta Ƒu Gã la me.—Ʋɔnudrɔ̃lawo 4:16; 5:21.\nYehowa wɔ aʋa na eƒe amewo hena woɖu Sisera ƒe aʋakɔa dzi, abe ale si Debora gblɔe ɖi ene\nYehowa meganana esubɔlawo tsɔa lãnuwo yia aʋa egbea o. Ke hã ebia tso eƒe amewo si be woawɔ gbɔgbɔmeʋa. (Mateo 26:52; 2 Korintotɔwo 10:4) Ne míedzea agbagba be míaɖo to Mawu le xexe mavɔ̃mawu sia me la, ke míawo hã míele gome kpɔm le aʋa ma me. Míehiã na dzideƒo, elabena amewo tsia tsitre ɖe ame siwo le Mawu ƒe akpa dzi egbea la ŋu. Gake Yehowa metrɔ o. Egakpɔa ame siwo xɔ eyama dzi se heɖoa ŋu ɖe eŋu la ta kokoko, abe ale si wòwɔe na Debora, Barak kple Israel srafo kalẽtɔ siwo nɔ anyi le blema la ene.\n‘WOYRAE GEÐE WU LE NYƆNUWO DOME’\nAme si nye futɔ gãtɔ le Kanaantɔawo dome la si! Sisera, si nye ame si te Mawu ƒe amewo ɖe anyi kutɔkutɔe la de afɔ du me hesi le aʋaa nu. Egblẽ eƒe amewo ɖi be woaku atsi ba me, eye wòsi le Israel-srafoawo nu yi ƒuƒuiƒe heɖo ta afi si wòkpɔ be eya koe ganye sitsoƒe si tsɔ ɖe ye gbɔ wu. Esi wònɔ du dzi sesĩe agbadroƒe geɖe henɔ vɔvɔ̃m be ɖewohĩ Israel-srafoawo ava tu ye la, eɖo ta Kenitɔ Heber si ʋu tso agbadɔmenɔla bubuwo gbɔ va le anyiehe gome la ƒe agbadɔ gbɔ, elabena ŋutifafa nɔ Heber kple Fia Yabin dome.—Ʋɔnudrɔ̃lawo 4:11, 17.\nEsi Sisera va ɖo Heber ƒe agbadɔa gbɔ la, ɖeɖi te eŋu belibeli. Ekpɔe be Heber mele aƒe me o. Gake srɔ̃a, Yael, ya li. Edze ƒãa be Sisera susui be Yael akpɔ ye ta le ŋutifafa si le srɔ̃a kple Fia Yabin dome ta. Ðewohĩ eya mesusui kpɔ be nyɔnu awɔ nu le eɖokui si alo eƒe nuŋububu ato vovo na srɔ̃a tɔ o. Edze ƒãa be Sisera menya Yael kura o! Yael nya ale si gbegbe Kanaantɔwo sẽ ŋuta le dukɔa ŋui la nyuie; anya kpɔe hã be ehiã be yeatia ame si ƒe akpa dzi yeanɔ. Ate ŋu atiae be yeakpe ɖe ŋutsu vɔ̃ɖi sia ŋu loo alo yeawu Mawu ƒe amewo ƒe futɔ sia atsɔ aɖee afia be yele Yehowa ƒe akpa dzi. Gake nu kae wòate ŋu awɔ? Aleke nyɔnu ate ŋu akpe aʋakalẽtɔ sẽŋu sia dzi?\nEle be Yael nabu tame kaba. Ena teƒe Sisera be wòagbɔ ɖe eme. Sisera de se nɛ be ne ame aɖe va bia ye ta la, megagblɔ be yele afi sia o. Esi wòmlɔ anyi la, Yael tsɔ kuntru tsyɔ nɛ, eye esi wòbiae be wòana tsi ye la, eku notsi nɛ wòno. Kasia, Sisera yi alɔ̃ me ʋĩi. Azɔ Yael tsɔ tsyoti kple zu, siwo nye dɔwɔnu siwo nyɔnu agbadɔmenɔlawo zãna enuenu aɖaŋutɔe la ɖe asi. Ezɔ dzadzadza va tɔ ɖe Sisera ƒe tade. Dɔ aɖe si ŋu vɔvɔ̃ le la dze ŋgɔe azɔ, si nye be wòanye Yehowa ƒe dɔtsɔla awu Sisera. Ne vɔvɔ̃ alo ɖikeke na wòda ƒu la, nya gã aɖee wòanye. Ðe wòɖo ŋku Mawu ƒe amewo dzi hebu ale si gbegbe ŋutsu sia sẽ ŋuta le wo ŋu ƒe geɖe la ŋua? Alo ɖe wòbu mɔnukpɔkpɔ si wònye be yeanɔ Yehowa ƒe akpa dzi la ŋua? Ŋɔŋlɔawo megblɔe o. Nu si míenyae nye be eɖe afɔ enumake, si wɔe be Sisera ku tsi afi ma!—Ʋɔnudrɔ̃lawo 4:18-21; 5:24-27.\nEmegbe Barak ti ame si dim wòle vevie la yome va do. Esi Yael tsɔ ame kukua fiae eye wòkpɔe be woƒo tsyoti ɖe tonu nɛ mimi ɖe anyigba la, ekpɔe be Debora ƒe nyagblɔɖia va eme vavã. Nyɔnue wu Sisera aʋakalẽtɔ la! Egbea, ɖeklemiɖelawo yɔ ŋkɔ gbegblẽ vovovowo ɖe Yael ŋu, gake Barak kple Debora ya mebu susu mawo ɖe eŋu o. Le ha si Mawu ƒe gbɔgbɔ ʋã wo wokpa me la, wokafu Yael gblɔ be ‘woyrae geɖe wu le nyɔnuwo dome,’ le esi wòwɔ nu dzinɔameƒotɔe ta. (Ʋɔnudrɔ̃lawo 4:22; 5:24) De dzesi ale si gbegbe Debora ƒe dɔme nyoe. Meʋã ŋu kafukafu si wotsɔ na Yael o; ke boŋ nu si nɔ vevie nɛ koe nye be Yehowa ƒe nya va eme.\nEsi Sisera megali o ta la, Fia Yabin ƒe ŋusẽa nu yi. Kanaantɔwo ƒe ameteteɖeanyia nu yi mlɔeba. Israel-viwo nɔ ŋutifafa me ƒe 40. (Ʋɔnudrɔ̃lawo 4:24; 5:31) Yayra ka gbegbee nye esi wònye na Debora, Barak kple Yael le esi woxɔ Yehowa Mawu dzi se ta! Ne míesrɔ̃ Debora ƒe xɔse henɔ Yehowa ƒe akpa dzi dzinɔameƒotɔe eye míede dzi ƒo na ame bubuwo hã be woawɔe nenema la, Yehowa ayra mí míaɖu dzi glo ahanɔ ŋutifafa me tegbee.\n^ mm. 7 Nyɔnunyagblɔɖila bubuwoe nye Miriam, Hulda kple Yesaya srɔ̃.—2 Mose 15:20; 2 Fiawo 22:14; Yesaya 8:3.\n^ mm. 9 Debora ƒe haa me nyawo ɖee fia be ne Sisera va dze dukɔa dzi la, zi geɖe la, eɖea aboyo nyɔnuviwo hã, eye ne wole aboyonuwo mam la, asrafo ɖeka tea ŋu xɔa nyɔnuvi eve gɔ̃ hã. (Ʋɔnudrɔ̃lawo 5:30) Nya si gɔme woɖe be “nyɔnuvi” le kpukpui sia me la fia “vidzidɔ” le nyaa ŋutɔŋutɔ nu. Esia na míekpɔe be wobua nyɔnu mawo be ɖeko woli ko hena woƒe vidzinuwo ŋu dɔ wɔwɔ. Anɔ eme be nyɔnuwo gbɔ dɔdɔ sesẽe bɔ ɣemaɣi.\n^ mm. 17 Woƒo nu tso aʋa si wowɔ la ŋu zi eve le Biblia me. Le Ʋɔnudrɔ̃lawo ta 4 lia me la, woƒo nu tso eŋu abe ŋutinya ene, eye wogaƒo nu tso eŋu le Debora kple Barak ƒe ha la me le ta 5 lia me. Nuŋlɔɖi eveawo de nu wo nɔewo me; nya si medze le ɖeka me o la dze le evelia me.\nXɔse ka ƒomevie dzea Yehowa ŋu? Aleke wòɖoa eteƒe na esubɔla wɔnuteƒewo?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ August 2015 | Agbenɔnɔ Le Ku Megbe—Ðe Wòanya Wɔa?\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ August 2015 | Agbenɔnɔ Le Ku Megbe—Ðe Wòanya Wɔa?


Mɔ Nyuitɔ Si Nàto Akpɔ Wò Gbɔgbɔmenuhiahiãwo Gbɔ\nNyɔ! | May 8, 2002\nGBE BUBU Amharic Arabic Chichewa Croatian Czech Danish Dutch Estonian Eŋlisi Eʋegbe Finnish Franse German Hiligaynon Hungarian Igbo Indonesian Italian Japanese Korean Latvian Lithuanian Norwegian Polish Portuguese Punjabi Romanian Russian Sepedi Setswana Slovak Slovenian Spanish Swahili Swedish Ukrainian\nNUKATAE AMEWO hiã mawusubɔsubɔ ɖo? Ame aɖewo aɖo ŋu be amegbetɔwo trɔna ɖe gbɔgbɔmenuwo ŋu be yewoakpɔ ametakpɔkpɔ le xexe si me dedienɔnɔ mele o me. Gake elɔ nu geɖe ɖe eme wu ema. Nyati aɖe si dze le nyadzɔdzɔgbalẽ si nye American Sociological Review me gblɔ be: “Menye dedienɔnɔ ɖeɖe tae amewo ƒoa wo ɖokui ɖe mawusubɔsubɔ aɖe me o. Ɣesiaɣi la amewo nɔa ŋuɖoɖo dim na biabiawo abe: Afikae míedzɔ tso? Etsɔmemɔkpɔkpɔ kae le mía si? Nukatae míele afisia ɖo?”\nÀlɔ̃ ɖe edzi ɖikekemanɔmee be esiawo nye nyabiabia vevi detowo. Esi wole alea la, ɖe manyo be woakpɔ ŋuɖoɖo siwo ŋu kakaɖedzi le na wo oa? Biabia siawo le vevie helolo akpa be woakpɔ wo gbɔ kple dzixɔse vovovo aɖewo siwo wotia tso kɔnu aɖewo me ko kple susu be esiawoe dzɔa dzi na mí ta. Ne míedi be míakpɔ ŋuɖoɖo nyui si ŋu kakaɖedzi le na agbemenya veviwo la, ke míehiã mɔnu si nyo wu godoo.\nÐe mɔnu aɖe li si nyo wua? Biblia gɔmeɖela, Ferrar Fenton gblɔ nya wɔdɔɖeamedzi aɖe tso agbalẽ sia ŋu. Eyɔe be “nu ɖeka kolia aɖe si kloa nu le Xexeame ƒe Nyaɣaɣla dzi na Ame, kple Nyaɣaɣla siwo ku ɖe Ame ŋutɔ ŋu dzi na Eɖokui.” Ẽ, Biblia la ɖoa biabia siwo ku ɖe ɣeyiɣi siwo va yi, fifia, kple etsɔme si gbɔna ŋu. Egblɔa afisi míedzɔ tso, tameɖoɖo si le agbe ŋu, alesi míawɔ akpɔ dzidzɔ, kple mɔkpɔkpɔ si li na mí le etsɔme la na mí. Womeŋlɔ agbalẽ aɖeke le ŋutinya me si wɔa dɔ ɖe ame dzi de Biblia nu o; eye wometo mɔnu vovovo be woagblẽ agbalẽ aɖeke dome kpɔ abe Biblia ene o. Ke hã nukata amewo ŋea aɖaba ƒua agbalẽ tɔxɛ sia dzi ne wole ŋuɖoɖo dim na biabia siwo ku ɖe agbe ŋu?\nAme geɖe megbɔa dzi ɖi dea ŋugble le vovototo gã si le Biblia kple sɔlemeha siwo wonya dome o. Wokpɔa alesi amesiwo be Kristotɔwoe yewonye la wua wo nɔewoe le Mawu ƒe ŋkɔ me. Ame geɖe fa konyi abe alesi The Guardian gblɔe ene be, “le egbeŋkekeawo me la, gadzɔdzɔ ŋue nunɔlawo tsia dzi ɖo tsɔ wu hameviwo sasrã kpɔ.” Wosusuna be Biblia da asi ɖe nɔnɔme ma dzi alo ŋe aɖaba ƒu edzi. Nyateƒea enye be Biblia la de se na Kristotɔwo be ‘woalɔ̃ wo nɔewo,’ eye wògblɔ na amesiwo ɖea gbeƒã nya la be: “Faa miexɔe, faa minae.” (Yohanes 13:34; Mateo 10:8) Ekema ɖe wòasɔ be woagbe Biblia la le esi ame aɖewo siwo gblɔna be yewoxɔ edzi se la mewɔna ɖe edzi o ta?\nAme geɖe xɔe se be Biblia me nyawo mesɔ le dzɔdzɔmeŋutinunya nu o, eƒe nyawo mele ɖeka o, eye wònye tsigãdzinu. Gake numekuku nyuie fia be mele nenema kura o. Ele eme baa be Biblia la menye dzɔdzɔmeŋutinunya-gbalẽ o. Ke hã ne Biblia ƒo nu tso nusiwo do ka kple dzɔdzɔmeŋutinunya ŋu—abe ɖoɖo si nu wowɔ nuwo ɖo le anyigba dzi, anyigba ƒe nɔnɔme, alo mɔ nyuitɔ si dzi woato akpɔ dɔxɔleameŋu aɖe gbɔ ene—la eƒe nyawo nɔa eteƒe pɛpɛpɛ. Gawu la egblɔ nya aɖewo ƒe alafa geɖe do ŋgɔ hafi wova srɔ̃ nu tso wo ŋu le dzɔdzɔmeŋutinunya me. Eye togbɔ be agbalẽ 66 ye ƒo ƒu wɔ Biblia eye wotsɔ ƒe si wu 1,600 wu eŋɔŋlɔ nui hã la, wo katã de nu wo nɔewo me. Gakpe ɖe eŋu la, Biblia la ƒo nu tsitotsito tso amegbetɔ ƒe nɔnɔme ŋu etɔxɛe, si na be enu meva yina gbeɖe o.\nAgbalẽ ɖedzesi sia gblɔ nya vevi aɖe tso alesi woade ta agu na Mawu ŋu. Egblɔ be mele be woade ta agu le mɔ si amegbetɔ fia nu o, ke boŋ ele be woade ta agu le mɔ si Mawu fia nu. (Yohanes 5:30; Yakobo 4:13-15; Petro II, 1:21) Gake ame ʋɛ aɖewo koe wɔna ɖe gɔmeɖose mawo dzi pɛpɛpɛ. Tso blema ke la, amewo ɖo mawusubɔsubɔ anyi be wòasɔ ɖe woa ŋutɔwo ƒe tameɖoɖo nu. Alea wòle ne amewo tsɔ ati kpa woƒe mawuwo hesubɔ wo. Alea wòle ne subɔsubɔhawo fia nufiafia siwo woto vɛ. Ðe menye alea ke wòle le ame ɖekaɖeka aɖewo hã siwo trɔa asi le ɖokuisi mawusubɔsubɔ ŋu be wòasɔ ɖe woa ŋutɔ ƒe didiwo nu gome oa?\nBu nu bubu ŋu kpɔ. Manyo be nàwɔ nu abe alesi United States Ʋɔnudrɔ̃ƒe Kɔkɔtɔ ƒe ʋɔnudrɔ̃la gã aɖe wɔe ene oa? Abe alesi wodzroa nyawo mee le ʋɔnu me ene la, etsɔ dzi nyui dzro nusiwo ɖo kpe Biblia ƒe nyateƒenyenye dzi. Nuka ŋue wòke ɖo? Egblɔ be: “Meva kpɔ be Biblia nye agbalẽ si gbɔ dzɔdzɔmenuwo ŋu, eye be Mawu gbɔe wòtso.”\nAleke nàte ŋu awɔ numekuku sia tɔgbe na ɖokuiwòe ? Aɖaŋuɖoɖoa enye be anyo be nàte Biblia-sɔsrɔ̃ tsitotsito kpɔ, ale be nàtsɔ biabia siwo fɔ ɖe te le nyati sia ƒe gɔmedzedzea me awɔ numekukuae. Yehowa Ðasefo siwo ade miliɔn ade le dukɔ 235 me srɔ̃ nusiawo. Wolɔ̃na faa zãa woƒe ɣeyiɣi be woatsɔ nusi wosrɔ̃ la akpe ɖe ame bubuwo ŋui. Aƒeme Biblia nusɔsrɔ̃ siwo wowɔna kple amewo femaxee la kpe ɖe ame miliɔn geɖe ŋu xɔse si menye ɣeyiɣi kpui aɖe tɔ alo nudzroame aɖe ko o la su wo si. Kristotɔnyenye vavã si ƒe nya wogblɔ le Biblia me la menye mawusubɔsubɔ bubu aɖe ko o. Enye nyateƒe si ku ɖe Mawu kple eƒe tameɖoɖowo ŋu. Eyata manyo be nàtia nusi nyo wu la oa?—Yohanes 17:17.\nMɔ nyuitɔ si dzi nàto akpɔ wò gbɔgbɔ me nuhiahiãwo gbɔ enye be nàsrɔ̃ nu tso Mawu ŋu tso Biblia me eye nàde ha kple tadeagula vavãtɔwo\nƉoe Ɖe Amewo Ɖoe Ɖe Amewo Mɔ Nyuitɔ Si Nàto Akpɔ Wò Gbɔgbɔmenuhiahiãwo Gbɔ\ng02 5/8 axa 26-27\nAʋadzidela alo Ŋutifafadilae?\nƑe Alafa Si Me Wowɔ Ŋutasẽnuwo Le\nXexeame Ƒe Ŋutifafa Menye Drɔ̃e Aɖe Ko O!\nNunyiamewo Le Gbɔwò\nƲusɔgbɔdɔ—Mɔxexeɖenu Kple Enuléle\nNukatae Mía Kple Amesi le Xɔme ƒe Anyinɔnɔ Sesẽ Alea?\nNusi Mí Katã Míehiã\nNukatae Amewo Le Dodom Le Subɔsubɔha Nyanyɛwo Me?\n“Ðokuisi Mawusubɔsubɔ” Ye Nye Egbɔkpɔnua?\nÐe Mawu Dea Aʋawɔwɔ Dzia?\nAkɔfafa na Amesiwo Le Konyi Fam\nNunono Fadziname si Wòtsɔa Numiemie Wɔnuku aɖe Wɔna\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! May 8, 2002\nƉoe Ɖe Amewo Ɖoe Ɖe Amewo NYƆ! May 8, 2002\nNYƆ! May 8, 2002


Nu Siwo Wokpɔna Ŋu Dɔ Wɔwɔ Nyuie | Nuxexlẽ Kple Nufiafia\nNu Siwo Wokpɔna Ŋu Dɔ Wɔwɔ Nyuie\n1 Mose 15:5\nNU SI NÀWƆ: Zã nu siwo wokpɔna nàtsɔ ana nufiamea nadze ƒãa eye wòanɔ bɔbɔe be woaɖo ŋku edzi.\nZã nu siwo wokpɔna siwo ana wò nufiafiaa nanyo ɖe edzi. Wɔ fotowo, nɔnɔmetatawo, anyigbatatawo, ɣeyiɣikɔntabubu ƒe fliwo, alo nu bubu siwo wokpɔna ŋu dɔ nàtsɔ ate gbe ɖe nya veviawo dzi, ke menye nya kukluiwo dzi o. Kpe ɖe wò nyaselawo ŋu woaɖo ŋku nufiamea dzi, ke menye nu siwo wokpɔna la ɖeɖe ko dzi o.\nKpɔ egbɔ be wò nyaselawo ate ŋu akpɔ nu si zãm nèle la nyuie.\nKpɔ egbɔ be nu siwo wokpɔna siwo nèɖo be yeazã la sɔ gbe xoxoxo hafi ɣeyiɣia nade be nàzã wo.\nLE GBEƑÃÐEÐEDƆA ME\nHe aƒemenɔlaa ƒe susu yi nɔnɔmetata aɖe si le míaƒe agbalẽ aɖe me la dzi eye nàna wòaƒo nu tso nu si kpɔm wòle ŋu. Bia nya bubuwo aƒemenɔlaa le ale si wòhiã nu be nàtsɔ ate gbe ɖe susu veviawo dzi. Ne video ɖem nèle la, trɔ mɔ̃a wòadze ŋgɔ wò nyaselaa be wòate ŋu akpɔe nyuie. Zi geɖe la, mahiã be nànɔ nu ƒom esime nèle videoa ɖem o.\nAleke nàte ŋu azã nɔnɔmetatawo, fotowo alo nu bubu siwo wokpɔna la atsɔ akpe ɖe wò nyaselawo ŋu be woase nya veviawo gɔme nyuie?\nƉoe Ɖe Amewo Ɖoe Ɖe Amewo Nu Siwo Wokpɔna Ŋu Dɔ Wɔwɔ Nyuie\nNuxexlẽ Kple Nufiafia—Nu Siwo Wokpɔna Ŋu Dɔ Wɔwɔ Nyuie


“Menɔ Yɔdo Ðem Na Ðokuinye”—Enye Adzogliha Me Tɔ Tsã\nGBE BUBU Abua Afrikaans Albanian Amerika Tokunɔgbe Amharic Arabic Armenian Azerbaijani Baoule Bashkir Bassa (Cameroon) Belize Kriol Bicol Bislama Boulou Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Colombia Tokunɔgbe Croatian Czech Danish Dutch Edo Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Greenlandic Haitian Creole Hausa Hebrew Hiligaynon Hindi Hungarian Iban Igbo Iloko Indonesian Isoko Italian Italy Tokunɔgbe Japanese Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kirundi Kongo Korean Kwanyama Latvian Lingala Lithuanian Luganda Macedonian Malagasy Malay Malayalam Maltese Mambwe-Lungu Maya Mingrelian Mongolian Moore Myanmar Nahuatl (Northern Puebla) Ndebele (Zimbabwe) Nepali Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Quechua (Cuzco) Quichua (Imbabura) Rarotongan Romanian Romany (Macedonia) Romany (Macedonia) Cyrillic Russian Samoan Sango Sepedi Serbian Serbian (Roman) Sesotho (South Africa) Setswana Seychelles Creole Shona Sidama Sinhala Slovak Slovenian Solomon Islands Pidgin Spanish Sunda Swahili Swedish Tagalog Tahitian Tamil Tarascan Tatar Telugu Tetun Dili Thai Tigrinya Tiv Tojolabal Tsonga Turkish Tzotzil Ukrainian Urdu Uzbek Uzbek (Roman) Valencian Vietnamese Waray-Waray Welsh Yoruba Zapotec (Isthmus) Zulu\n“Menɔ Yɔdo Ðem Na Ðokuinye”\nAbe ale si ÓSCAR SERPAS gblɔe ene\nDukɔ Si Me Wòtso: El Salvador\nAme Si Wònye Tsã: Adzogliha Me Tɔ Ŋutasẽla\n“Ne èdi vevie be yeasrɔ̃ nu tso Mawu ŋu la, yi edzi nàde ha kple Yehowa Ðasefowo.” Nya mawo sese wɔ nuku nam ŋutɔ. Ɣemaɣi la, Yehowa Ðasefowo nɔ nu srɔ̃m kplim ɣeyiɣi aɖee nye ema. Gake be nàse nu si tae nya mawo sese wɔ nuku nam gɔme la, na maɖe nu vi aɖe me na wò tso nu siwo dzɔ le nye agbe me ŋu.\nWodzim le Quezaltepeque, si nye du aɖe si le El Salvador. Mí ame 15 ye wodzi, eye nyee nye vi 6 lia. Dzinyelawo dze agbagba be yewoahem manye anukwareɖila kple sedziwɔla. Azɔ hã, Leonardo kple ame bubu siwo hã nye Yehowa Ðasefowo la va nɔ Biblia srɔ̃m kpli mí ɣeaɖewoɣi. Gake medo toku nu siwo fiam wonɔm eye meva nɔ afɔ gbegblẽwo boŋ ɖem enuenu. Esi mexɔ ƒe 14 la, mekplɔa nye sukuhatiwo ɖo míeɖanoa aha sesẽ kple atike vɔ̃ɖiwo. Nye sukuhatiawo va dzudzɔ sukudede ɖekaɖeka heva ɖo adzogliha aɖe me, eye nye hã mesrɔ̃ woƒe kpɔɖeŋu gbegblẽa. Ablɔwo dzi koŋue míenɔna, míexɔa ga le amewo si eye míefia fi be míakpɔ ga azã ɖe míaƒe nu vlo wɔwɔwo ŋu.\nAdzoglihaa va zu nye ƒome. Mese le ɖokuinye me be ele be mawɔ nuteƒe na wo. Le kpɔɖeŋu me, gbe ɖeka adzogliha si me menɔ la me tɔ aɖe no atike vɔ̃ɖi hemu eye wòdze nye aƒelika aɖe dzi. Esi wonɔ avua wɔm la, nye aƒelikaa te ŋu kpe xɔ̃nyea dzi eye wòyɔ poliswo. Medo dziku vevie eye metsɔ atikpo aɖe nɔ xaxlãm ɖe nye aƒelikaa ƒe ʋu kple susu be wòaɖe asi le xɔ̃nyea ŋu. Esime metsɔ atikpoa nɔ nye aƒelikaa ƒe ʋu ƒe fesrewo gbãm henɔ nu gblẽm le ʋua ƒe teƒe bubuwo hã ŋu la, eɖe kuku nam be madzudzɔ, gake nyemeɖo toe o.\nEsi mexɔ ƒe 18 la, edzɔ gbe ɖeka be avu dzɔ ɖe míaƒe adzoglihaa kple poliswo dome. Esi mete kpɔ be mada bɔmb aɖe poliswo la, ewó le asi me nam—nyemenya ale si tututu wòdzɔe o. Ðeko meɖo ŋku edzi be mekpɔ be nye asi gbã—eyome meku ƒenyi. Esi menyɔ le kɔdzi la, mekpɔe be nye nuɖusi megali o, nye ɖusimeto meganɔ nu sem o eye nye ɖusimeŋku meganɔ nu kpɔm nyuie o.\nTogbɔ be nu vevi wɔm alea hã la, esi woɖe asi le ŋunye le kɔdzi ko la, metrɔ yi nye adzoglihaa me enumake. Gake le esia megbe kpuie la, poliswo lém eye wodem gaxɔ me. Le gaxɔa me la, ƒomedodo si nɔ nye kple adzoglihaa me tɔwo dome la me gasẽ ɖe edzi. Míewɔa nu aduadu le ŋkeke bliboa me—tso ŋdinuɖuɣi, ne míeno míaƒe atike vɔ̃ɖi gbãtɔwo, va de asi na anyimlɔɣi.\nEsime menɔ gaxɔ me la, Leonardo va srãm kpɔ. Esime míenɔ dze ɖom la, efia asi nutata aɖewo siwo nɔ nye nuɖusibɔ ŋu. Eye wòbiam be, “Ènya nu si nutata goɖoegoɖoe etɔ̃ mawo fia?” Megblɔ be, “Ɛ̃ ɖe, wofia gbɔdɔdɔ, atike vɔ̃ɖiwo kple [hadzidzi si nye] rock and roll.” Gake Leonardo ɖo eŋu nam be: “Magblɔ boŋ be wofia kɔdzi, gaxɔ me kple ku. Ènɔ kɔdzi va yi, eye fifia èle gaxɔ me. Ènya nu si akplɔe ɖo.”\nNya si Leonardo gblɔ la na nye nu ku. Eƒe nyaa le eme. Menɔ yɔdo ɖem na ɖokuinye to agbe si nɔm menɔ la dzi. Leonardo doe ɖe gbɔnye be yeanɔ Biblia srɔ̃m kplim, eye melɔ̃. Nu siwo mesrɔ̃ le Biblia me la ʋãm metrɔ nye agbenɔnɔ. Le kpɔɖeŋu me, Biblia gblɔ be “hadede vɔ̃wo gblẽa nɔnɔme nyuiwo.” (1 Korintotɔwo 15:33) Eya ta nu gbãtɔ siwo wòle be mawɔ dometɔ ɖekae nye be madi xɔlɔ̃ yeyewo. Le esia ta, medzudzɔ adzoglihaa ƒe kpekpewo dede eye meva nɔ kpekpe siwo Yehowa Ðasefowo wɔna le gakpɔa me la boŋ dem. Le Ðasefowo ƒe kpekpea me la, medo go gamenɔla aɖe si ŋkɔe nye Andrés, ame si xɔ nyɔnyrɔ zu Yehowa Ðasefo le gakpɔa me. Ekpem be maɖu ŋdinu kpli ye. Tso ekema dzi la, nyemegadzea ŋkekea gɔme kple atike vɔ̃ɖi nono o. Ke boŋ, nye kple Andrés míedzroa mawunyakpukpui ɖeka me ŋdi sia ŋdi.\nAdzoglihaa me tɔwo de dzesii enumake be menɔ tɔtrɔm. Eya ta adzoglihaa ƒe ŋgɔnɔlawo dometɔ ɖeka gblɔ nam be yedi be yeakpɔm. Vɔvɔ̃ ɖom. Nyemenya nu si wòawɔ nam ne eva nya nu si meɖo be mawɔ o, elabena bebli ŋutɔ hafi ame tea ŋu dona le adzoglihaa me. Egblɔ be: “Míekpɔe be mègadea míaƒe kpekpewo o, ke Yehowa Ðasefowo ƒe kpekpewo boŋue nèdena. Nu kae nèɖo be yeawɔ?” Megblɔ nɛ be medi be mayi Biblia sɔsrɔ̃ dzi eye matrɔ nye agbenɔnɔ. Ewɔ nuku nam ŋutɔ esi wògblɔ nam be adzoglihaa me tɔwo ade bubu ŋunye zi ale si meɖee fia ŋutɔŋutɔ be medi be mazu Yehowa Ðasefo. Eyome egblɔ be: “Ne èdi vevie be yeasrɔ̃ nu tso Mawu ŋu la, yi edzi nàde ha kple Yehowa Ðasefowo. Míele mɔ kpɔm be nàdzudzɔ nu gbegblẽwo wɔwɔ. Mekafu wò. Mɔ nyuitɔe ma dzi nèle. Ðasefoawo ate ŋu akpe ɖe ŋuwò ŋutɔŋutɔ. Wosrɔ̃ Biblia kplim esime menɔ Amerika, eye nye ƒometɔ aɖewo nye Yehowa Ðasefowo. Mègavɔ̃ o. Mègana ta o.” Megakpɔtɔ nɔ vɔvɔ̃m kokoko, gake le ɣeyiɣi ma ke me la, dzi nɔ dzɔyem ale gbegbe. Meda akpe na Yehowa Mawu le nye dzi me. Mese le ɖokuinye me abe xevi si woɖe le xadza me ene, eye mese nya si Yesu gblɔ be: “Miadze si nyateƒe la, eye nyateƒe la ana ablɔɖe mi” la gɔme.—Yohanes 8:32.\nKe hã, ame siwo nye xɔ̃nyewo tsã la dometɔ aɖewo ganɔ teyem kpɔ be mano atike vɔ̃ɖiwo ake. Mato nyateƒe be ɣeaɖewoɣi la, woƒe tetekpɔa ɖu dzinye. Gake le gbedodoɖa vevie zi geɖe megbe la, mete ŋu va ɖe asi le nye agbe vlowo nɔnɔ ŋu mlɔeba.—Psalmo 51:10, 11.\nEsi woɖe asi le ŋunye le gaxɔa me la, ame geɖe susui be magatrɔ ɖe nye agbenɔnɔ tsãtɔ ŋu, gake nyemewɔe nenema o. Ke boŋ megayia gakpɔa me edziedzi ɖagblɔa nu siwo mesrɔ̃ le Biblia me la na gaxɔmenɔla bubuwo. Mlɔeba la, ame siwo nye xɔ̃nyewo tsã la va ka ɖe edzi be metrɔ nye agbenɔnɔ vavã. Nublanuitɔe la, ame siwo nye nye futɔwo tsã la mekpɔe nenema o.\nGbe ɖeka esi nye kple nye zɔhɛ aɖe míenɔ gbeƒã ɖem la, adzogliha aɖe si menyina kple adzogliha si me menɔ tsã o la me tɔwo tsɔ lãnuwo ɖe asi va ƒo xlã mí eye wodi be yewoawum. Dzi nɔ nye zɔhɛa ƒo wòɖe eme na wo bubutɔe be nyemegale adzoglihaa me o. Melé ɖokuinye kpoo esime wònɔ nu ƒom na wo. Ke hã, woƒom hede se nam vevie be magaɖo afɔ nuto ma me azɔ o, eyome woɖiɖi lãnu siwo wotsɔ ɖe ŋunye, eye woɖe mɔ na mí míedzo. Biblia trɔ nye agbenɔnɔ vavã. Ne tsãe wònye la, anye ne madze agbagba be matu nu kpli wo. Gake fifia mewɔa Biblia ƒe aɖaŋuɖoɖo si le 1 Tesalonikatɔwo 5:15 la dzi; afi ma gblɔ be: “Midze agbagba be miagaɖo vɔ̃ vɔ̃ teƒe na ame aɖeke o, ke boŋ midi nyui na mia nɔewo kple amewo katã ɣesiaɣi.”\nTso esime mezu Yehowa Ðasefo la, medzea agbagba vevie be manye anukwareɖila. Esia menɔ bɔbɔe nam o. Ke hã, Yehowa Mawu ƒe kpekpeɖeŋu, Biblia ƒe aɖaŋuɖoɖowo, kple xɔ̃nye yeyewo ƒe kpekpeɖeŋu wɔe be mete ŋu kpɔ dzidzedze. Nyemedi kura be magatrɔ ɖe nye nuwɔna gbegblẽawo ŋu azɔ o.—2 Petro 2:22.\nTsã la, menye ŋutasẽla kple dzikume. Meka ɖe edzi be ne ɖe megayi nye agbe vloa nɔnɔ dzi la, anye ne nyemegale agbe fifia o. Nu siwo mesrɔ̃ le Biblia me la na metrɔ nye agbenɔnɔ. Medzudzɔ agbe vlo nɔnɔ. Meva srɔ̃ ale si manɔ ŋutifafa me kple ame siwo nye nye futɔwo tsã. (Luka 6:27) Eye fifia medea ha kple xɔlɔ̃ siwo kpena ɖe ŋunye metua nɔnɔme nyuiwo ɖo. (Lododowo 13:20) Menye dzidzɔme eye taɖodzinu le nye agbe ŋu, eye mele Mawu si lɔ̃ faa be yeatsɔ nu gbegblẽ siwo katã mewɔ akem la subɔm.—Yesaya 1:18.\nLe ƒe 2006 me la, mede hehenasuku tɔxɛ aɖe si me wonaa hehe Kristotɔ nya nyui gblɔla siwo nye trewo la le. Le ƒe aɖewo megbe la, meɖe srɔ̃nye lɔlɔ̃a eye nye kplii míewɔ ɖeka le mía vinyɔnuvia hem. Fifia mezãa ɣeyiɣi geɖe tsɔ fiaa nu amewo tso Biblia me mɔfiame siwo kpe ɖe ŋunye la ŋu. Azɔ hã, menye hamemetsitsi le hame si me mele la me, eye medzea agbagba be makpe ɖe sɔhɛwo ŋu be woaƒo asa na afɔ gbegblẽ siwo meɖe esime menɔ abe woawo ene. Fifia nyemegale yɔdo ɖem na ɖokuinye o, ke boŋ mele tɔnye sinua wɔm be etsɔme mavɔ si ŋugbe Mawu do le Biblia me la nasu asinye.\nƉoe Ɖe Amewo Ɖoe Ɖe Amewo “Menɔ Yɔdo Ðem Na Ðokuinye”\nAfi Sia Afi Si Mayi La, Tu Nɔa Ŋunye Godoo


Ðe Nèkpɔa Ŋudzedze Ðe Míaƒe Domenyinu Tɔxɛ La Ŋua? | Nusɔsrɔ̃\nEsiae Nye Míaƒe Domenyinu Tɔxɛ\nÐe Nèkpɔa Ŋudzedze Ðe Míaƒe Domenyinu Tɔxɛ La Ŋua?\nWoɖi Ðase Na Roma Fiagã Ƒe Dzɔlawo\nNɔ Yehowa Ƒe Ametakpɔbali La Me\nKpɔ Nyuie Le Wò Dzimedidiwo Ŋuti\nDze Agbagba Be Wò Asi Nasu Bubu Dzi\nKayafa Ƒomea Me Tɔe Wònye\nNU NYUI SIWO LE MÍAƑE NUDZRAÐOƑE “Nu Si Womaŋlɔ Be Gbeɖe O” La Va Le Ɣeyiɣi Nyuitɔ Dzi\nGbetakpɔxɔ—Tata Si Míesrɔ̃na | February 2013\nGBE BUBU Afrikaans Albanian Amharic Arabic Argentina Tokunɔgbe Armenian Azerbaijani Azerbaijani (Cyrillic) Bicol Brazil Tokunɔgbe Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Wayuunaiki Wolaita Xhosa Yoruba Zande Zulu\n“Mawu trɔ susu ɖe dukɔwo ŋu . . . be yeaɖe dukɔ aɖe tso wo dome hena yeƒe ŋkɔ la.”—DƆW. 15:14.\nYɔ aʋatsodzixɔse aɖe eye nàgblɔ ale si wokpɔ mía ta tso emee.\nAleke woɖe mí tso nu vɔ̃ kple ku si me?\nAleke nèsena le ɖokuiwò me tso Yehowa ƒe dziɖulanyenye kple nuteƒewɔwɔ ƒe nya si fɔ ɖe te ŋu?\n1, 2. (a) Nu kae nye “David ƒe agbadɔ la,” eye aleke wogbugbɔ fɔe ɖe te? (b) Ame kawoe wɔ ɖeka le Yehowa subɔm egbea?\nLE KPEKPE vevi aɖe si dɔdzikpɔha la wɔ le Yerusalem le ƒe 49 M.Ŋ. me la, nusrɔ̃la Yakobo gblɔ be: “Simeon [Petro] gblɔe eme kɔ nyuie, ale si Mawu trɔ susu ɖe dukɔwo ŋu zi gbãtɔ, be yeaɖe dukɔ aɖe tso wo dome hena yeƒe ŋkɔ la. Eye Nyagblɔɖilawo ƒe nyawo wɔ ɖeka kple esia, abe ale si tututu woŋlɔe ɖi ene be: ‘Le nu siawo megbe la, matrɔ ava, eye magbugbɔ David ƒe agbadɔ si mu la atu; eye magbugbɔ aɖɔ eƒe gbagbãƒewo ɖo, eye magafɔe ɖe te, ale be ame siawo dometɔ siwo susɔ la kple dukɔwo me tɔwo katã, ame siwo ŋu woyɔ nye ŋkɔ ɖo la, nadi Yehowa vevie; Yehowa, ame si le nu siawo wɔm, ye gblɔe, nu siawo siwo wonya tso keke blema ke.’”—Dɔw. 15:13-18.\n2 “David ƒe agbadɔ” la le tsitre ɖi na fia siwo do tso eƒe ƒomea me. Emu esime woɖe Yuda fia mamlɛtɔ, si nye Zedekiya, le zi dzi. (Amos 9:11) Ke hã woagbugbɔ afɔ “agbadɔ” ma ɖe te eye David ƒe dzidzimevi, Yesu, ye azu Fia tegbee. (Eze. 21:32; Dɔw. 2:29-36) Abe ale si Yakobo ɖee fia le kpekpe tɔxɛ ma me ene la, Amos ƒe nyagblɔɖi sia nɔ eme vam le mɔ sia nu be wonɔ Fiaɖuƒea ƒe domenyilawo nu ƒom ƒu tso Yudatɔwo kple ame siwo menye Yudatɔwo o la siaa dome. Egbea Kristotɔ amesiamina susɔeawo kple Yesu ƒe ‘alẽ bubuawo,’ siwo nye ame miliɔn geɖe la, wɔ ɖeka le gbeƒã ɖem Biblia me nyateƒea abe Yehowa subɔlawo ene.—Yoh. 10:16.\nWOKPLƆ YUDATƆWO YI ABOYO ME\n3, 4. Nu kawoe kpe ɖe Yudatɔwo ŋu wote ŋu wɔ nuteƒe na Yehowa le Babilon?\n3 Esime wokplɔ Yudatɔwo yi aboyo me le Babilon la, eme kɔ ƒãa be “David ƒe agbadɔ la” mu. Esi wònye be alakpasubɔsubɔ xɔ aƒe ɖe Babilon ta la, aleke Mawu ƒe dukɔa wɔ te ŋu wɔ nuteƒe le ƒe 70 siwo wotsɔ nɔ aboyo me, tso ƒe 607 D.M.Ŋ. va se ɖe ƒe 537 D.M.Ŋ. me? Mɔ si dzi Yehowa ƒe amewo to le nuteƒe wɔm le xexe sia si le Satana ƒe ŋusẽ te me dzi koe woawo hã woto wɔ nuteƒe. (1 Yoh. 5:19) Gbɔgbɔmedomenyinu xɔasi aɖee kpe ɖe wo ŋu wote ŋu wɔ nuteƒe.\n4 Mawu ƒe Nya si woŋlɔ ɖi la nye míaƒe gbɔgbɔmedomenyinua ƒe akpa aɖe. Ŋɔŋlɔ Kɔkɔeawo katã menɔ Yudatɔ aboyome siwo nɔ Babilon la si o, gake wonya Mose ƒe Sea, si me Se Ewoawo hã le. Wonya ‘Zion-hawo,’ woate ŋu aɖo ŋku lododo geɖewo dzi, eye wonya nu tso Yehowa subɔla wɔnuteƒe siwo nɔ anyi do ŋgɔ na wo la ŋu. Ɛ̃, aboyome mawo fa avi esime woɖo ŋku Zion dzi, eye womeŋlɔ Yehowa be o. (Mixlẽ Psalmo 137:1-6.) Nu mawoe lé wo ɖe te le gbɔgbɔ me, togbɔ be wonɔ Babilon, afi si aʋatsodzixɔsewo kple alakpanufiafiawo bɔ ɖo, gɔ̃ hã.\nMENYE NUFIAFIA YEYEE MAWUÐEKAETƆ̃ NYE O\n5. Kpeɖodzi kawoe li be amewo subɔ mawuetɔ̃ƒokpliwo alo mawuɖekaetɔ̃wo le blema Babilon kple Egipte?\n5 Le blema la, amewo subɔa mawuetɔ̃ƒokpli vovovowo. Esia ƒe kpɔɖeŋu ɖekae nye esi: Babilontɔwo dea ta agu na mawuetɔ̃ƒokpli siwo nye Sin (ɣletimawu), Shamash (ɣemawu), kple Ishtar (vidzidzi kple aʋawɔwɔ ƒe mawunɔ). Le blema Egipte la, wobua mawu aɖe zi geɖe be eɖe mawunɔ aɖe si dzi viŋutsu nɛ, eye “wonyea mawuetɔ̃ƒokpli alo mawuɖekaetɔ̃ si me womebua vifofoa zi geɖe be enye tatɔ le o; edzea eŋu ɣeaɖewoɣi be yeawɔ fiavi ƒe ɖoƒe, esime mawunɔ la kpɔtɔ nyea trɔ̃ si koŋ nutoa me tɔwo subɔna.” (New Larousse Encyclopedia of Mythology) Egiptetɔwo ƒe mawu etɔ̃ siwo nye mawu Osiris, mawunɔ Isis, kple wo viŋutsu Horus ƒo ƒu nye woƒe mawuetɔ̃ƒokpli aɖe.\n6. Nu kae nye Mawuɖekaetɔ̃, eye aleke wokpɔ mía ta be míexɔ alakpanufiafia ma dzi se o?\n6 Mawuɖekaetɔ̃ ƒe nufiafia le Kristodukɔa hã si. Subɔsubɔhakplɔlawo gblɔna be Fofo la, Vi la, kple gbɔgbɔ kɔkɔe la ƒo ƒu nye Mawu ɖeka. Gake nufiafia ma tsi tsitre ɖe Yehowa ƒe dziɖulanyenye ŋu; ena wòdze abe mawuetɔ̃ƒokpli wònye ene—le nyateƒe me la, wole ebum ko abe mawu etɔ̃awo dometɔ ɖeka aɖe ko ene. Wokpɔ Yehowa ƒe amewo ta be womexɔ alakpanufiafia ma dzi se o, elabena wolɔ̃ ɖe nya sia si tso gbɔgbɔ me la dzi be: “Israel, see, Yehowa, mía Mawu la, Yehowa ɖeka koe!” (5 Mose 6:4) Yesu ŋutɔ gɔ̃ hã yɔ nya ma le eƒe nufiafia me. Ðe Kristotɔ vavã aɖe atsi tsitre ɖe Yesu ƒe nya ŋua?—Marko 12:29.\n7. Nu ka tae mate ŋu anya wɔ be woanyrɔ ame si xɔ Mawuɖekaetɔ̃ dzi se wòanye adzɔgbeɖeɖe na Mawu ƒe dzesi si sɔ o?\n7 Mawuɖekaetɔ̃ ƒe nufiafiaa tsi tsitre ɖe dɔ si Yesu de asi na eyomedzelawo be “[woawɔ] dukɔwo katã me tɔwo woanye nusrɔ̃lawo, [woanyrɔ] wo ɖe Fofo la kple Vi la kpakple gbɔgbɔ kɔkɔe la ƒe ŋkɔ me” la ŋu. (Mat. 28:19) Hafi woanyrɔ ame aɖe wòanye Kristotɔ vavã kple Yehowa ƒe Ðasefowo dometɔ ɖeka la, ele be amea nalɔ̃ ɖe edzi be Yehowa, Fofo la, ƒo nu sia nu ta, eye ele be wòalɔ̃ ɖe ɖoƒe si Mawu ƒe Vi, Yesu, le kpakple eƒe ŋusẽ hã dzi. Ele be ame si le nyɔnyrɔ xɔ ge la naxɔe se hã be gbɔgbɔ kɔkɔe lae nye Mawu ƒe dɔwɔŋusẽ, ke menye Mawuɖekaetɔ̃ ƒe akpa aɖe o. (1 Mose 1:2) Ne ame aɖe kpɔtɔ xɔ Mawuɖekaetɔ̃ ƒe nufiafiaa dzi se la, womate ŋu anyrɔe ɖe tsi me wòanye adzɔgbeɖeɖe na Yehowa Mawu ƒe dzesi si sɔ o. Aleke gbegbe míedaa akpee nye esi be míaƒe gbɔgbɔmedomenyinua kpɔ mía ta be míexɔ nufiafia sia si medea bubu Mawu ŋu o la dzi se o!\n8. Aleke Babilontɔwo bua mawuwo kple gbɔgbɔ vɔ̃woe?\n8 Menye alakpanufiafiawo dzi koe Babilontɔwo xɔ se o, ke woxɔ trɔ̃wo kple gbɔgbɔ vɔ̃wo kpakple gbɔgbɔyɔyɔ hã dzi se. Biblia ŋuti numekugbalẽ aɖe gblɔ be: “Nu si gale vevie ŋutɔ le Babilontɔwo ƒe subɔsubɔ me to vovo na mawuwo lae nye gbɔgbɔ vɔ̃ siwo si [wobe] ŋusẽ le be woana amewo nalé ŋutilã kple susu me dɔ vovovowo. Woƒe subɔsubɔwɔnawo ƒe akpa gã aɖe nyea avuwɔwɔ kple gbɔgbɔ vɔ̃ siawo atraɖii, eye woƒoa koko na mawuawo le afi sia afi be woakpɔ yewo ta tso gbɔgbɔ vɔ̃ siawo si me.”—The International Standard Bible Encyclopaedia.\n9. (a) Esime Yudatɔwo nɔ aboyo me le Babilon la, aleke wo dometɔ geɖe va xɔ alakpanufiafiawo dzi se? (b) Aleke wokpɔ mía ta tso didi be míaƒo mía ɖokui ɖe gbɔgbɔyɔyɔ me si nye nuwɔna si me afɔku le la me?\n9 Esime Yudatɔwo nɔ aboyo me le Babilon la, wo dometɔ geɖe va xɔ dzixɔse siawo siwo tsi tsitre ɖe Ŋɔŋlɔawo ŋu la dzi se. Nenema kee esime Helatɔwo ƒe nufiafiawo va nɔ ŋusẽ kpɔm la, Yudatɔ geɖe va xɔ woƒe nukpɔsusu si nye be gbɔgbɔ vɔ̃wo ate ŋu awɔ vɔ̃ alo nyui la dzi se. Míaƒe gbɔgbɔmedomenyinua kpɔ mía ta tso didi be míakpɔ gome le gbɔgbɔyɔyɔ me, si nye nuwɔna si me afɔku le la me, elabena míenyae be Mawu lé fu Babilontɔwo ƒe gbɔgbɔyɔnuwɔnawo. (Yes. 47:1, 12-15) Gakpe ɖe eŋu la, míewɔna ɖe Mawu ƒe sedede siwo ku ɖe gbɔgbɔyɔyɔ ŋu la dzi.—Mixlẽ 5 Mose 18:10-12; Nyaɖeɖefia 21:8.\n10. Nu kae míate ŋu agblɔ tso Babilon Gã la ƒe nuwɔnawo kple dzixɔsewo ŋu?\n10 Menye Babilontɔwo koe kpɔ gome le gbɔgbɔyɔnuwɔnawo me o, ke Babilon Gã, si nye alakpasubɔsubɔ ƒe xexemefiaɖuƒe, la me tɔwo hã kpɔa gome le wo me. (Nyaɖ. 18:21-24) Biblia ŋuti numekugbalẽ aɖe gblɔ be: “Menye fiaɖuƒe ɖeka alo dekɔnu ɖekae Babilon [Gã la] lɔ ɖe eme o. Trɔ̃subɔsubɔ si xɔ aƒe ɖe eme koŋue wotsɔ dea dzesii, ke menye teƒe si wòle alo eƒe nɔƒe ƒe liƒowoe wotsɔ dea dzesii o.” (The Interpreter’s Dictionary of the Bible, Babla 1, axa 338) Gbɔgbɔyɔyɔ, trɔ̃subɔsubɔ kple nu vɔ̃ bubuwo xɔ aƒe ɖe Babilon Gã la me abe ale si axɔ̃ ɖoa ŋutilã ene; togbɔ be ekpɔtɔ li hã la, ɣeyiɣi vi aɖe koe susɔ nɛ.—Mixlẽ Nyaɖeɖefia 18:1-5.\n11. Nuxlɔ̃amenya kawoe le míaƒe agbalẽwo me tso gbɔgbɔyɔyɔ ŋu?\n11 Yehowa gblɔ be: “Migaka afã o.” (3 Mose 19:26) Woyɔa nuwɔna sia zi geɖe be gbɔgbɔyɔyɔ, eye ame geɖe ƒo wo ɖokui ɖe gbɔgbɔyɔnuwɔnawo me le ƒe 1800 ƒeawo me. Esia ta Zion’s Watch Tower gblɔ le May 1885 ƒe tataa me be: “Dzixɔse si nye be ame kukuwo le agbe le anyigba bubu aɖe dzi alo be wole agbe le nɔnɔme aɖe me la menye nu yeye o. Enye blematɔwo ƒe subɔsubɔdzixɔsewo dometɔ ɖeka, eye eya dzie wotu woƒe xotutuwo katã ɖo.” Nyatia gblɔ kpee be, susu si tsi tsitre ɖe Ŋɔŋlɔawo ŋu si nye be kukuawo ƒoa nu na agbagbeawo la “tsyɔ nu ‘gbɔgbɔ vɔ̃wo’ ƒe ameblenuwɔna si nye ale si wowɔa wo ɖokuiwo abe ame siwo ku ƒe gbɔgbɔwoe wonye ene la dzi, eye wòna amewo gaxɔ [amebeble sia] dzi se geɖe wu. Woɣla wo ɖokuiwo ɖe dzixɔse sia megbe, eye woto mɔ sia dzi kpɔ ŋusẽ ɖe ame geɖe ƒe tamesusu kple agbenɔnɔ dzi.” Agbalẽvi si nye What Say the Scriptures About Spiritism? (Nya Kae Ŋɔŋlɔawo Gblɔ Tso Gbɔgbɔyɔyɔ Ŋu?) hã gblɔ nuxlɔ̃amenya mawo ke, abe ale si ko míaƒe agbalẽ siwo do nyitsɔ laa hã wɔe ene.\nÐE LUƲƆWO LE FU KPEM LE TSIẼƑEA?\n12. Nya kae gbɔgbɔ ʋã Salomo wògblɔ le nɔnɔme si me ame kukuwo le ŋu?\n12 “Ame siwo katã va nya nyateƒea” la ate ŋu aɖo nyabiase ma ŋu. (2 Yoh. 1) Míelɔ̃ ɖe Salomo ƒe nya siawo dzi kakaɖedzitɔe be: “Avu gbagbe nyo wu dzata kuku. Elabena agbagbeawo nyae be, yewogbɔna kuku ge, ke kukuawo menya naneke o . . . Nu sia nu, si wò asi ate ŋu awɔ la, wɔe kple wò ŋusẽ; elabena nuwɔwɔ alo tamebubu, sidzedze alo nunya mele tsiẽƒe, afi si yi ge nàla o.”—Nyagb. 9:4, 5, 10.\n13. Aleke Helatɔwo ƒe dekɔnuwo kple woƒe subɔsubɔ kpɔ ŋusẽ ɖe Yudatɔwo dzii?\n13 Mɔnukpɔkpɔ su Yudatɔwo si be woanya nyateƒe si ku ɖe ame kukuwo ŋu. Ke hã esime Aleksanda Gãtɔ ƒe aʋafiawo ma Hela fiaɖuƒea le wo nɔewo dome la, wodze agbagba be yewoato Helatɔwo ƒe subɔsubɔ kple woƒe dekɔnuwo dzi ana Yuda kple Siria nawɔ ɖeka. Esia wɔe be Yudatɔwo va xɔ alakpanufiafia siwo nye be amegbetɔ ƒe luʋɔ nye nu makumaku eye be teƒe aɖe li si nye afi si wowɔa fu luʋɔwo le la dzi se. Menye Helatɔwoe to funyafunyawɔwɔ luʋɔwo le xexe aɖe me ƒe susua vɛ o, elabena Babilontɔwo susuna be “tsiẽƒe nye . . . teƒe aɖe si ŋɔdzi le, . . . si dzi mawuwo kple gbɔgbɔ vɔ̃ sẽŋu siwo ŋu ŋɔdzi le la ɖua aƒetɔ ɖo.” (The Religion of Babylonia and Assyria) Ɛ̃, Babilontɔwo xɔ luʋɔ makumaku ƒe nufiafia dzi se.\n14. Nu kae Hiob kple Abraham nya tso ame kukuwo kple tsitretsitsia ŋu?\n14 Togbɔ be Ŋɔŋlɔawo menɔ mawuvɔ̃la Hiob si o hã la, enya nyateƒe si ku ɖe ame kukuwo ŋu. Ekpɔe dze sii be Yehowa nye Mawu lɔ̃ame si adi vevie be yeafɔ ye tso ku me. (Hiob 14:13-15) Abraham hã xɔ tsitretsitsia dzi se. (Mixlẽ Hebritɔwo 11:17-19.) Esi wònye be womate ŋu afɔ ame si mate ŋu aku o la tso ku me o ta la, Mawu vɔ̃la mawo mexɔ edzi se be amegbetɔ ƒe luʋɔ mekuna o. Ðikeke mele eme o be Mawu ƒe gbɔgbɔa kpe ɖe Hiob kple Abraham ŋu wose nɔnɔme si me ame kukuwo le la gɔme eye woxɔ tsitretsitsia dzi se. Nyateƒenya siawo hã nye míaƒe gbɔgbɔmedomenyinua ƒe akpa aɖe.\nAleke Wokpɔ Mía Ta Tso Aʋatsodzixɔsewo Mee?\n“Israel, see, Yehowa, mía Mawu la, Yehowa ɖeka koe!”—5 Mose 6:4\n“Migaka afã o.”—3 Mose 19:26\n“Kukuawo menya naneke o.”—Nyagb. 9:5, 10\nELE VEVIE BE ‘WOAÐE MÍ TO TAFE LA DZI’\n15, 16. Aleke woɖe mí tso nu vɔ̃ kple ku si me?\n15 Míedaa akpe na Mawu be ena míenya mɔ si dzi wòato aɖe mí tso nu vɔ̃ kple ku si ƒe dome míenyi tso Adam gbɔ la si me hã. (Rom. 5:12) Míenyae be Yesu “va, menye be woasubɔ ye o, ke boŋ be yeasubɔ, eye yeatsɔ yeƒe luʋɔ ana wòanye tafe ɖe ame geɖewo ta.” (Marko 10:45) Aleke gbegbe wònyoe nye esi be míanyae be “woto tafe si Kristo Yesu xe dzi na ablɔɖe” mí!—Rom. 3:22-24.\n16 Le ƒe alafa gbãtɔa me la, ehiã be Yudatɔwo kple ame siwo menye Yudatɔwo o siaa natrɔ dzi me tso woƒe nu vɔ̃wo me eye woaxɔ Yesu ƒe tafevɔsaa dzi se. Ne menye nenema o la, womakpɔ tsɔtsɔke o. Nenema ko wòle egbea hã. (Yoh. 3:16, 36) Ne ame aɖe lé alakpadzixɔsewo, abe Mawuɖekaetɔ̃ kple luʋɔ makumaku ene, me ɖe asi goŋgoŋ la, tafea mate ŋu aɖe vi nɛ o. Gake tafea ate ŋu aɖe vi na míawo ya. Míenya nyateƒe si ku ɖe ‘Mawu ƒe Vi lɔlɔ̃a, ame si dzi woto ɖe mí to tafe la dzi, si nye míaƒe nu vɔ̃wo ƒe tsɔtsɔke’ la ŋu.—Kol. 1:13, 14.\nMIYI ŊGƆ ABE DUKƆ SI ŊU YEHOWA ƑE ŊKƆ LE ENE!\n17, 18. Afi kawoe míate ŋu akpɔ nyatakaka veviwo le ku ɖe míaƒe ŋutinya ŋu, eye aleke míaƒe ŋutinya sɔsrɔ̃ ate ŋu aɖe vi na míi?\n17 Nya geɖe li míagagblɔ ku ɖe nyateƒenufiafiawo ŋu; wo dometɔ aɖewoe nye nu siwo me míeto le esi míenye Mawu subɔlawo ta kpakple gbɔgbɔ me kple ŋutilãme yayra siwo su mía si. Ƒe gbogbo aɖewoe nye esia wotaa nyatakaka siwo ku ɖe ale si míaƒe dɔa le edzi yim le dukɔ vovovowo me le anyigba dzi godoo la ɖe míaƒe Ƒegbalẽwo me. Woƒo nu tso míaƒe ŋutinya ŋu le video siwo nye Faith in Action (La foi en action), Akpa 1 kple 2 lia, kpakple agbalẽwo abe Jehovah’s Witnesses—Proclaimers of God’s Kingdom (Les Témoins de Jéhovah: Prédicateurs du Royaume de Dieu) ene me. Eye zi geɖe la, wotaa haxɔsetɔ lɔlɔ̃awo ƒe ŋutinya si woawo ŋutɔwo gblɔ la ɖe míaƒe magazineawo me.\n18 Enyo be míasrɔ̃ nu tso Yehowa ƒe habɔbɔa ƒe ŋutinya ŋu, abe ale si ko wònyo be Israel dukɔa nasrɔ̃ nu tso ale si Mawu ɖe wo tso kluvinyenye me le Egipte ŋu ene. (2 Mose 12:26, 27) Esi Mose nye ame tsitsi ta la, ete ŋu gblɔ nu wɔnuku siwo Mawu wɔ la na Israel viwo eye wòxlɔ̃ nu wo be: “Ðo ŋku gbe aɖe gbe dzi, eye nàbu tame le blematɔwo ŋu; bia fofowò, ne wòato nya na wò, eye bia wò amegã ɖeɖiwo, ne woagblɔe na wò!” (5 Mose 32:7) Esi míenye ‘Yehowa ƒe dukɔ kple eƒe lãnyiƒe ƒe alẽwo’ ta la, mí katã míekafunɛ hegblɔa eƒe nu tsu wɔwɔwo na ame bubuwo dzidzɔtɔe. (Ps. 79:13) Gakpe ɖe eŋu la, enyo be míadzro míaƒe ŋutinya me, míasrɔ̃e, be wòakpe ɖe mía ŋu míanya ale si míawɔ anɔ esubɔm ɖaa.\n19. Esi wònye be míele zɔzɔm le gbɔgbɔmekekelia me ta la, nu kae wòle be míawɔ?\n19 Míedaa akpe be míele tsaglãla tsam le blukɔ me o, ke boŋ míele zɔzɔm le kekeli si tso Mawu gbɔ la me. (Lod. 4:18, 19) Eya ta mina míasrɔ̃ Mawu ƒe Nya la veviedodotɔe eye míakpɔ gome le gbeƒãɖeɖe nyateƒea na amewo me dzonɔamemetɔe abe ale si hakpala la do gbe ɖa kafu Aƒetɔ Dziɖulagã Yehowa ene be: “[Wò] dzɔdzɔenyenye ɖeɖe ko makafu. Mawu, èfia num tso nye ɖevime ke, eye meɖe gbeƒã wò nukunuwo va se ɖe fifi. Eya ta, Mawu, mègagblẽm ɖi o va se ɖe nye amegãkuku kple nye wɔƒoƒo me, va se ɖe esime maɖe gbeƒã wò alɔ na dzidzimeviwo kple wò ŋusẽ na megbeviwo katã!”—Ps. 71:16-18.\n20. Ne míewɔ nuteƒe na Yehowa la, nu ka dzie míaɖo kpe, eye aleke nèsena le ɖokuiwò me tso gome si le Yehowa si be wòaɖu dzi kple míaƒe tadedeagu nɛ ŋu?\n20 Esi míetsɔ mía ɖokuiwo ɖe adzɔgbe na Yehowa ta la, míenyae be nya aɖewo fɔ ɖe te ku ɖe Mawu ƒe dziɖulanyenye kple amegbetɔwo ƒe nuteƒewɔwɔ ŋu. Vavãe, míeɖea gbeƒã nyateƒe matrɔmatrɔ si nye be Yehowae nye Xexea Me Katã Dziɖulagã, si dze na míaƒe ɖokuitsɔtsɔna tso dzi blibo me. (Nyaɖ. 4:11) Esi eƒe gbɔgbɔa le mía dzi ta la, míeɖea gbeƒã nya nyui la na ame fafawo, míedaa gbe le ame siwo ƒe dzi gbã ŋu, eye míefaa akɔ na ame siwo le konyi fam. (Yes. 61:1, 2) Agbagba siwo katã Satana dze be yeaɖu Mawu ƒe amewo kple ameƒomea katã dzi la zu dzodzro. Míekpɔa ŋudzedze ɖe míaƒe gbɔgbɔmedomenyinu la ŋu ale gbegbe eye míeɖoe kplikpaa be míayi edzi awɔ nuteƒe na Mawu eye míakafu Aƒetɔ Dziɖulagã Yehowa tso fifia yi ɖe mavɔmavɔ me.—Mixlẽ Psalmo 26:11; 86:12.\nXɔse Sẽŋu Nenɔ Asiwò Ðe Fiaɖuƒea Ŋu\nYehowa to nubabla vovovo ade dzi ɖo kpe edzi be yeƒe Fiaɖuƒea ana be yeƒe tameɖoɖo nava eme. Aleke nubabla siawo ate ŋu ado ŋusẽ míaƒe xɔsee?\nGBETAKPƆXƆ—TATA SI MÍESRƆ̃NA February 2013\nYehowa Ðasefowo—Xɔseɖeɖefia, Akpa Gbãtɔ: Wodo Tso Viviti La Me\nYehowa Ðasefowo—Xɔseɖeɖefia, Akpa 2 Lia: Kekelia Neklẽ


Yesaya 5 | Biblia Le Internet Dzi | Xexe Yeye Gɔmeɖeɖe\nHadzidzi le Yehowa ƒe waingble ŋu (1-7)\nWodo baba na Yehowa ƒe waingble (8-24)\nMawu do dziku ɖe eƒe amewo ŋu (25-30)\n5 Na madzi ha na nye lɔlɔ̃tɔ,Madzi ha le nye lɔlɔ̃tɔ kple eƒe waingble ŋu.+ Waingble aɖe le nye lɔlɔ̃tɔ si le togbɛ wɔnu aɖe dzi. 2 Edzobo eme, eye wòɖe kpewo le eme. Edo wain dzĩ nyuitɔ ƒe ka ɖe eme,Etu xɔ tsrala aɖe ɖe etitina.Ewɔ wainfiãƒe hã ɖe eme.+ Eye wòle mɔ kpɔm be wòatse ku nyuiwo,Ke etse ku manyomanyowo.+ 3 “Azɔ mi Yerusalem nɔlawo kple mi Yuda ŋutsuwo,Taflatsɛ midrɔ̃ nya le nye kple nye waingble la dome.+ 4 Nu kae gasusɔ mawɔ na nye waingble la,Si nyemewɔ nɛ o?+ Nu ka tae mekpɔ mɔ be wòatse wainku nyuiwo,Ke wòva tse wainku manyomanyowo? 5 Eya ta meɖe kuku, mina magblɔNu si wɔ ge mala na nye waingble la na mi: Makaka kpɔ le eŋu,Eye matɔ dzoe.+ Magbã gli le eŋu,Ne woazɔ edzi. 6 Mana wòazu gbegbe.+Womaɖe eŋu o, eye womaga eme o. Ŋù kple gbe axɔ eme;+Eye made se na alilikpowo be woagadza tsi ɖe edzi azɔ o.+ 7 Elabena aʋakɔwo ƒe Yehowa ƒe waingble lae nye Israel ƒe aƒe;+Yudatɔwoe nye agble si gbɔ melɔ̃a nu le o la. Ekpɔ mɔ na ʋɔnu dzɔdzɔe dɔdrɔ̃,+Ke kpɔ ɖa, sedzidadae li;Ekpɔ mɔ na dzɔdzɔenyenye,Ke kpɔ ɖa, konyifafae li.”+ 8 Baba na ame siwo le xɔ tsiãm ɖe xɔ nu+Kple ame siwo le agble tsiãm ɖe agble nu,+Va se ɖe esime teƒe aɖeke megali o,Ale be miawo ɖeɖe koe susɔ ɖe anyigba la dzi! 9 Aʋakɔwo ƒe Yehowa ka atam mese be,Xɔ gã nyui geɖeawoAzu nu wɔmoyaa,Eye ame aɖeke manɔ wo me o.+ 10 Eye wain baf* ɖeka koe woakpɔ tso waingble agbleka ewo me,Eye nuku efa* ɖeka koe woakpɔ tso nuku homer* ɖeka si woƒã la me.+ 11 Baba na ame siwo fɔna ŋdi kanya noa aha sesẽ,+Ame siwo nɔa enono dzi va se ɖe esime xexea me tsyɔna, be wain nade dzo lãme na yewo! 12 Saŋku kple kasaŋku,Axatsɛ kple dze kpakple wain nɔa woƒe azãɖuƒewo;Ke womeléa ŋku ɖe Yehowa ƒe dɔwɔwɔ ya ŋu o,Eye womekpɔa eƒe asinudɔwɔwɔ o. 13 Eya ta woaɖe aboyo nye dukɔLe esi medzea si nu o ta;+Dɔ awu woƒe bubumewo+Eye tsikɔ awu woƒe amehawo ate wo ŋu. 14 Eya ta Tsiẽƒe* vu eɖokui* gblotoo,Eye wòke eƒe nu baa;+Eƒe atsyɔ̃,* kple eƒe amehawo ƒe hoowɔwɔ kpakple aseyetsolawoAge adze eme. 15 Amegbetɔ abɔbɔ ɖe anyi,Woabɔbɔ amegbetɔ ɖe anyi,Eye woabɔbɔ dadalawo ƒe ŋkuwo ɖe anyi. 16 Aʋakɔwo ƒe Yehowa ado gã eɖokui to eƒe ʋɔnudɔdrɔ̃* me,Eye Mawu vavã, Kɔkɔetɔ la,+ akɔ eɖokui ŋu le dzɔdzɔenyenye me.+ 17 Alẽviwo aɖu gbe le afi ma abe woƒe gbeɖuƒee wònye ene;Eye amedzrowo aɖu nu le lã damiwo nɔƒe siwo ɖi gbɔlo. 18 Baba na ame siwo tsɔa alakpaka dea woƒe vodada nɔa hehem,Eye wotsɔa tasiaɖamkawo dea woƒe nu vɔ̃ nɔa hehem; 19 Ame siwo gblɔna be: “Newɔ kabakaba,Neʋã ɖe eƒe dɔ ŋu ne míakpɔe. Israel ƒe Kɔkɔetɔ la ƒe tameɖoɖo* neva eme,Ne míadze sii!”+ 20 Baba na ame siwo yɔa nyui be vɔ̃ heyɔa vɔ̃ be nyui,+Ame siwo tsɔa viviti ɖɔlia kekeli hetsɔa kekeli ɖɔlia vivitii,Ame siwo tsɔa veve wɔa vivi hetsɔa vivi wɔa vevee! 21 Baba na ame siwo bua wo ɖokui nunyalawo,Eye wonye aɖaŋudzelawo le woawo ŋutɔwo ŋkume!+ 22 Baba na ame siwo nye kalẽawo le wain nono meKple ŋutsu siwo bi ɖe aha muamewo tɔtɔ me,+ 23 Ame siwo xɔa zãnu hetsoa afia dzɔdzɔe na ame vɔ̃ɖi,+Eye wogbea nya dzɔdzɔe dɔdrɔ̃ na ame dzɔdzɔe!+ 24 Eya ta ale si ko dzo fiãa ahɔ̃liti,Eye dzobibi fiãa gbe ƒuƒu la,Nenemae woƒe kewo anyunyɔ,Eye woƒe seƒoƒo aʋu ya abe ʋuʋudedi ene,Elabena wogbe aʋakɔwo ƒe Yehowa ƒe se,*Eye womede bubu Israel ƒe Kɔkɔetɔ la ƒe nya ŋu o.+ 25 Esia tae Yehowa ƒe dɔmedzoe bi ɖe eƒe dukɔ la ŋu,Eye ado eƒe alɔ ɖe dzi ahaƒo wo.+ Towo adzo kpekpekpe,Eye woƒe kukuawo azu abe gbeɖuɖɔ ene le kpɔdomeewo.+ Esiawo katã megbe hã la, eƒe dɔmedzoe nu mefa o,Eƒe alɔ gale dzi kokoko be yeaƒo wo. 26 Edo dzesiti ɖe dzi na dukɔ aɖe le didiƒe;+Elia aku na wo be woatso anyigba ƒe mlɔenu ava;+Kpɔ ɖa, wole du dzi sesĩe gbɔna.+ 27 Ðeɖi mete ame aɖeke ŋu o, eye ame aɖeke mekli nu le wo dome o. Wo dometɔ aɖeke medɔ akɔlɔ̃e alo dɔ alɔ̃ o. Alidziblanu metu le woƒe ali o,Eye woƒe afɔkpakawo metso o. 28 Wonyre woƒe aŋutrɔwo,Eye wovu woƒe dawo katã me. Woƒe sɔwo ƒe afɔkliwo le abe kpe sesẽ ene,Eye woƒe tasiaɖamfɔtiwo le abe ahom ene.+ 29 Woƒe gbeɖeɖe le abe dzata tɔ ene,Woɖea gbe abe dzatatsui* ene.+ Woaɖe gbe ahalé nu,Woatsɔ nulélea adzoe, ke xɔnametɔ aɖeke manɔ anyi o. 30 Gbe ma gbe la, woaɖe gbe ɖe edziAbe atsiaƒu ƒe gbeɖeɖe ene.+ Ame sia ame si alé ŋku ɖe anyigbaa ŋu la akpɔ viviti dziŋɔ;Kekeli hã do viviti le alilikpo dodowo ta.+\n^ Alo, “Eƒe bubumewo.”\n^ Alo, “dzɔdzɔenyenye.”\n^ Alo, “nyametsotso; adaŋudede.”


Amos 7 | Biblia Le Internet Dzi | Xexe Yeye Gɔmeɖeɖe\nŊutega siwo ɖee fia be Israel ƒe nuwuwu tu aƒe (1-9)\nƲetsuviwo (1-3), dzo (4-6), tsumikpe (7-9)\nWogblɔ na Amos be wòadzudzɔ nyagbɔgblɔɖi (10-17)\n7 Nu si Aƒetɔ Dziɖulagã Yehowa na mekpɔe nye esi: Kpɔ ɖa! Edɔ ʋetsuviwo ƒe ha gã aɖe ɖa, esime nuku megbetɔwo de asi miemie me.* Kpɔ ɖa, nuku siwo woƒã esime woya gbe na fia la vɔ megbee. 2 Esi ʋetsuviwo ƒe ha la ɖu anyigbadzinu miemiewo vɔ keŋkeŋ la, megblɔ be: “Oo Aƒetɔ Dziɖulagã Yehowa, meɖe kuku, tsɔe ke dzro!+ Aleke Yakob awɔ anɔ te?* Elabena ŋusẽ mele eŋu o!”+ 3 Ale Yehowa trɔ susu.*+ Eye Yehowa gblɔ be: “Madzɔ o.” 4 Nu si Aƒetɔ Dziɖulagã Yehowa na mekpɔe nye esi: Kpɔ ɖa! Aƒetɔ Dziɖulagã Yehowa yɔ dzo vɛ, be wòatsɔ ahe toe. Dzo la bi heno tsi goglowo eye wòfiã anyigba la ƒe akpa aɖe. 5 Eye megblɔ be: “Oo Aƒetɔ Dziɖulagã Yehowa, meɖe kuku, mègawɔe o.+ Aleke Yakob awɔ anɔ te?* Elabena ŋusẽ mele eŋu o!”+ 6 Ale Yehowa trɔ susu.*+ Eye Aƒetɔ Dziɖulagã Yehowa gblɔ be: “Esia hã madzɔ o.” 7 Nu si wòna megakpɔe nye esi: Kpɔ ɖa! Yehowa le tsitre ɖe gli si wotsɔ tsumikpe* dzidzee la dzi, eye wòlé tsumikpe ɖe asi. 8 Eye Yehowa gblɔ nam be: “Amos, nu ka kpɔm nèle?” Eye meɖo eŋu be: “Tsumikpee.” Eye Yehowa gagblɔ be: “Kpɔ ɖa, mada tsumikpe ɖe nye dukɔ Israel dome. Nyemagatsɔe akee azɔ o.+ 9 Isak ƒe nuxeƒewo+ azu gbegbe, eye Israel ƒe kɔkɔeƒewo azu aƒedo;+ matsɔ yi aho ɖe Yeroboam ƒe aƒe la ŋu.”+ 10 Amaziya, si nye nunɔla le Betel,+ dɔ ame ɖo ɖe Israel-fia Yeroboam,+ ne woagblɔ nɛ be: “Amos ɖo nugbe ɖe ŋuwò le Israel ƒe aƒe la dome.+ Anyigba la mate ŋu ado dzi atsɔ eƒe nyawo katã o.+ 11 Elabena ale Amos gblɔe nye esi: ‘Yeroboam atsi yi nu, eye woaɖe aboyo Israel tso eƒe anyigba dzi kokoko.’”+ 12 Eye Amaziya gblɔ na Amos be: “Oo ŋutegakpɔla, dzo, si nàyi Yuda-nyigba dzi, ne nàɖu wò abolo* le afi ma, eye nàgblɔ nya ɖi le afi ma.+ 13 Ke mègagblɔ nya ɖi le Betel azɔ o,+ elabena fia ƒe kɔkɔeƒee,+ eye wònye fiaɖuƒe la nɔƒe.” 14 Eye Amos ɖo eŋu na Amaziya be: “Menye nyagblɔɖilae menye tsã o, eye menye nyagblɔɖila ƒe vi hãe menye o; ke boŋ lãkplɔvi+ kple gbotigble dzi kpɔla* menye. 15 Ke Yehowa ɖem le lãhawo yome, eye Yehowa gblɔ nam be: ‘Yi ɖagblɔ nya ɖi na nye dukɔ Israel.’+ 16 Azɔ se Yehowa ƒe nya: ‘Ègblɔ be, “Mègagblɔ nya ɖi ɖe Israel ŋu o,+ eye mègagblɔ nya+ aɖeke tsi tsitre ɖe Isak ƒe aƒe la ŋu o.” 17 Eya ta ale Yehowa gblɔe nye esi: “Srɔ̃wò azu gbolo le dua me, eye viwòŋutsuwo kple viwònyɔnuwo atsi yi nu. Woatsɔ dzidzeka ama wò anyigba, eye wò ŋutɔ àku ɖe anyigba makɔmakɔ dzi; eye woaɖe aboyo Israel tso eƒe anyigba dzi godoo.”’”+\n^ Efia be woƒã wo le Dzove kple Dzodze me.\n^ Egɔmeɖeɖe tẽe, “awɔ atso?”\n^ Alo, “Ale wòve Yehowa.”\n^ Alo, “glidzidzeka.”\n^ Egɔmeɖeɖe tẽe, “nàɖu abolo.”\n^ Alo, “gbotsetseŋɔla.”


Nyagblɔla Salomo 12:13\nMina míase nyaawo kalã ƒe taƒonya be: Vɔ̃ Mawu, eye nalé eƒe seawo me ɖe asi; elabena esia nye amegbetɔtvo katã tɔ!\n5 Mose 28:27-29\n Yehowa akplɔ Egiptetɔwo ƒe zubo, ƒoƒoe, anyi kple akpa aƒu wò, eye mahaya akpɔ o. Eye Yehowa akplɔ tamedada, ŋkuagbã kple tsukuku aƒu wò, eye atsa asi le ŋdɔ, abe alesi ŋkuagbãtɔ tsaa asi le viviti me ene; wò mɔwo madze edzi na wo o, ke boŋ woasẽ ŋuta le ŋuwò ɣesiaɣi, eye woada adzo wò, ke xɔnametɔa ɖeke manɔe na wò o.\nEye le esia ta Mawu adɔ beble, si nu sẽ la, aɖo ɖe wo gbɔ, bene woaxɔ aʋatsokaka dzi ase,\n1 Timoteo ๑:๕


How a Missionary is Helping the Deaf | A Letter From Benin\nLɛta Si Tso Benin\nŊU NYUI aɖe gake le Ɣetoɖoƒe Afrika ƒe dukɔ sia me. Mɔli kple atadi si le fiefiem le dzo dzi la ƒe ʋeʋẽ xɔ ya me. Nyɔnuwo tsɔ agba gã kpekpewo ɖe ta va le yiyim. Ame aɖewo ƒe nukoko de dzi, eye nuƒlelawo hã le asi ƒom vevie. Kasia, ŋdɔa te ʋuʋu sesĩe.\nNe ɖeviwo kpɔ yevu la, woyɔnɛ le wo degbea me be Yovo, eye wodea asi hadzidzi kple ɣeɖuɖu me. Wodzea haa gɔme be “Yovo, Yovo, bon soir” eye wowua enu be “Ke màna nane mí ɖe hadzidzi kple ɣeɖuɖua ta oa?” Ŋutsuviawo dometɔ ɖeka menɔ haa dzim o. Esime menɔ mɔ dzi yina la, enɔ yonyeme nɔ asi wɔm nam. Edze abe tokunɔgbe domee wònɔ ene. Esime menɔ United States la, mesrɔ̃ ale si wowɔa asi ɖe ŋɔŋlɔdzesiwo dzii le Amerika Tokunɔgbe me, gake Fransegbee wodona le Benin.\nBebli hafi mete ŋu tsɔ asi wɔ ŋɔŋlɔdzesi enyi siwo wotsɔna ŋlɔa nye ŋkɔae. Enumake ɖevia ko alɔgbɔnu ŋɔnyɔe. Eva lé nye asi hekplɔm to mɔ xaxɛ aɖewo dzi yi eƒe me. Aƒea nye kpexɔ si nye xɔ nugo eve. Eƒe ƒometɔwo va ƒo zi ɖe ŋunye. Wo katã wonɔ tokunɔgbe dom. Nu ka wɔ ge mala fifia? Mena wonya nye ŋkɔ le tokunɔgbe me, eye meŋlɔ ɖe agbalẽ kakɛ aɖe dzi na wo be menye dutanyanyuigblɔla si fiaa Biblia amewo, eye matrɔ ava. Aƒelika siwo sea nu la hã nɔ wo dome, eye wo katã wonɔ ta lɔ̃m. Megblɔ le tame be, ‘Ðe medi nya na ɖokuinyea?’\nEsi meɖo aƒe me la, megblɔ le tame be, ‘Ele be ame aɖe nakpe ɖe ame siawo ŋu woanya nu tso Mawu ƒe ŋugbedodo si nye be: “Tokunɔwo ƒe to aʋu” la ŋu.’ (Yesaya 35:5) Meku nu me hekpɔe be esi woxlẽ amewo le Benin nyitsɔ laa la, wokpɔe be tokunɔwo kple ame siwo mesea nu nyuie o la le ame 12,000. Dzi dzɔm esi mese be menye Franse Tokunɔgbee wofiana le tokunɔwo ƒe sukuwo o, ke boŋ Amerika Tokunɔgbee. Gake nublanuitɔe la, Yehowa Ðasefo siwo le afi sia la dometɔ aɖeke mese Amerika Tokunɔgbe o. Meɖe hũu hegblɔ na Ðasefo aɖe si le nutoa me be, “Ne ɖe ame aɖe si nya Amerika Tokunɔgbe ava kpe ɖe mía ŋu la, adzɔ dzi nam ŋutɔ.” Eɖo eŋu be, “Wò hã èli ɖe, alo?” Egblɔe ɖe eteƒe! Meƒle tokunɔgbesrɔ̃gbalẽ aɖe hedɔ Yehowa Ðasefowo ƒe Amerika Tokunɔgbe me DVD-wo. Esi Ðasefo aɖe si nya Amerika Tokunɔgbe nyuie la ʋu tso Cameroon va Benin la, mekpɔe be Mawu se nye gbedodoɖawo.\nAmewo se be mele Biblia fiam tokunɔwo. Wogblɔ nam be mayi aɖakpɔ nutala aɖe si ŋkɔe nye Brice. Esi wònye ʋɔkpatsae wòtsɔ wɔ eƒe dɔwɔƒeae ta la, teƒea fa nyuie, togbɔ be ŋdɔ nɔ ʋuʋum helĩhelĩ hã. Eƒe dɔwɔxɔa me ƒe gliwo le amadede vovovowo me, le esi wòtutua eƒe brɔswo ɖe glia ŋu ƒe aɖewoe nye esia ta. Etutu zikpui aɖewo dzi be míanɔ anyi, eyome enɔ kpɔyem dũu be madze nyaa gɔme. Metsɔ DVD aɖe de nye videoɖemɔ̃a me. Ete eƒe zikpuia va ŋgɔ be yeakpɔe nyuie. Ewɔ dzesi si fia be: “Mese egɔme! Mese egɔme!” Ðevi siwo le nutoa me la va ƒo zi ɖe mía ŋu henɔ kɔ dom ɖa be yewoakpɔ videoa. Wo dometɔ ɖeka gblɔ be, “Nu ka tae wole video si me nuƒo mele ɖiɖim le o la kpɔm?”\nƔesiaɣi si metrɔ yi Brice gbɔ la, ame siwo ƒoa zi ɖe videoɖemɔ̃a ŋu la gadzina ɖe edzi. Eteƒe medidi hafi Brice kple ame bubuwo va nɔ Kristotɔwo ƒe kpekpeawo dem o. Agbagba si medzena be maɖe kpekpea me nyawo gɔme na wo la na mesrɔ̃ tokunɔgbea kaba. Esi wonɔ agbɔ sɔm ɖe edzi la, wo dometɔ aɖewo va nɔ yonyememɔ dim gɔ̃ hã. Le kpɔɖeŋu me, gbe ɖeka menɔ nye ʋu xoxo si nɔ ŋeŋem le mɔ dzekpodzeʋea ta la me nɔ agbagba dzem be madze ato gbɔ̃ kple ha siwo le mɔa dzi la ŋu. Kasia, mese be nane ɖi sesĩe le nye ʋua megbe. Mebia ɖokuinye be: ‘Nanee gagblẽ le ʋua ŋua?’ Ao, ke boŋ tokunɔ aɖee nɔ du dzi kplɔm ɖo henɔ agbagba dzem be yeahe nye susu, eya ta etsɔ asi ƒo ʋua dzi sesĩe!\nWova ɖo ƒuƒoƒo siwo me wozãa Amerika Tokunɔgbe le la ɖe dugã bubuwo me. Esi wowɔ ɖoɖo be woaɖe nyawo gɔme na tokunɔwo le míaƒe ƒe sia ƒe ƒe takpekpea me la, wotiam be manye nyagɔmeɖelawo dometɔ ɖeka. Esi meɖo afɔ nuƒolanɔƒea henɔ lalam be nuƒolaa nadze nyaa gɔme la, meɖo ŋku ɣeyiɣi si me medze nye subɔsubɔdɔa gɔme dzi. Tsã la, mebiana be, ‘Nu kae magate ŋu awɔ esime menye dutanyanyuigblɔla le Afrika?’ Esi mekpɔ nyaselawo la, ŋuɖoɖoa va tame nam—eyae nye be manye dutanyanyuigblɔla si kpena ɖe tokunɔwo ŋu. Nyemegabiaa ɖokuinye be, ‘Ðe medi nya na ɖokuinyea?’ o.


Cyprus (Κυπριακή Δημοκρατία; Kıbrıs Cumhuriyeti) nye Europa dukɔwo dometɔ ɖeka. Cyprus ƒe dugã enye Nicosia.\nAlbania · Andorra · Armenia · Austria · Azerbaijan · Belarus · Belgium · Bosnia and Herzegovina · Bulgaria · Croatia · Cyprus · Czechia · Denmark · Estonia · Finland · France · Georgia · Germany · Greece · Hungary · Iceland · Ireland · Italy · Kazakhstan · Laksembɔg · Latvia · Liechtenstein · Lithuania · Malta · Moldova · Monaco · Montenegro · Netherlands · North Macedonia · Norway · Poland · Portugal · Romania · Russia · San Marino · Serbia · Slovakia · Slovenia · Spain · Sweden · Switzerland · Turkey · Ukraine · United Kingdom · Vatican City\nArmenia nye Europa dukɔwo dometɔ ɖeka.\nAustria (Österreich) nye Europa dukɔwo dometɔ ɖeka. Austria ƒe dugã enye Vienna.\nBelgium (Fransegbe: Belgique) nye Europa dukɔwo dometɔ ɖeka. Belgium ƒe dugã enye Brussels.\nBulgaria (България) nye Europa dukɔwo dometɔ ɖeka. Bulgaria ƒe dugã enye Sofia.\nCroatia nye Europa dukɔwo dometɔ ɖeka. Croatia ƒe dugã enye Zagreb.\nFrance nye Europa dukɔwo dometɔ ɖeka. France ƒe dugã enye Paris. Eƒe dukɔmenɔlawo ƒe xexlẽme ɖo 67 595 00 lɔƒo (2017). Gbe si wogblɔna le woƒe dɔwɔƒewo le dua me enye fransegbe.\nGermany (Deutschland) nye Europa dukɔwo dometɔ ɖeka. Ele Europa ƒe ɣedzeƒe lɔƒo. Eƒe dukɔmenɔlawo ƒe xexlẽme ɖo 82,000,000 lɔƒo (2015). Germany do liƒo kple Denmark, Netherlands, Belgium, Luxembourg, France, Switzerland, Austria, Czechia kpakple Poland. Germany ƒe dugã enye Berlin.\nIceland (Ísland) nye Europa dukɔwo dometɔ ɖeka. Iceland ƒe dugã enye Reykjavík.\nMalta nye Europa dukɔwo dometɔ ɖeka. Malta ƒe dugã enye Valletta.\nNetherlands (Nederland) nye Europa dukɔwo dometɔ ɖeka. Netherlands ƒe dugã enye Amsterdam.\nPoland (Polska, Rzeczpospolita Polska) - nye Europa dukɔwo dometɔ ɖeka. Poland ƒe dugã enye Warsaw (pol. Warszawa).\nRomania (România) nye Europa dukɔwo dometɔ ɖeka. Romania ƒe dugã enye Bucharest.\nSlovakia (Slovensko) nye Europa dukɔwo dometɔ ɖeka. Slovakia ƒe dugã enye Bratislava.\nSpain (Spangbe: España) nye Europa dukɔwo dometɔ ɖeka. Spain ƒe dugã enye Madrid.\nSweden (Sverige) nye Europa dukɔwo dometɔ ɖeka. Ele Europa ƒe ɣedzeƒe lɔƒo. Sweden do liƒo kple Denmark, Finland kpakple Norway. Eƒe dukɔmenɔlawo ƒe xexlẽme ɖo 9,000,000 lɔƒo. Sweden ƒe dugã enye Stockholm.\nSwitzerland (Suisse, Schweiz, Svizzera) nye Europa dukɔwo dometɔ ɖeka. Switzerland ƒe dugã enye Bern.\nUkraine nye Europa dukɔwo dometɔ ɖeka. Ukraine ƒe dugã enye Kyiv.\nUnited Kingdom nye Europa dukɔwo dometɔ ɖeka. United Kingdom ƒe dugã enye London. Eƒe dukɔmenɔlawo ƒe xexlẽme ɖo 66 040 229 lɔƒo (2017).\nUnited Kingdom ƒe dukplɔla enye Theresa May. Ele dziɖum tso Siamlɔm 13, 2016.


Hebritɔwo 11 | Biblia Le Internet Dzi | Xexe Yeye Gɔmeɖeɖe (1984)\n11 Xɔse nye dziɖoɖo ɖe nu siwo wole mɔ kpɔm na la ŋu kple kakaɖedzi, nu ŋutɔŋutɔ siwo li togbɔ be womekpɔa wo o la ŋuti ɖeɖe fia si dze kɔtɛ. 2 Elabena nu sia dzie blematɔwo to kpɔ ɖaseɖiɖi na wo ɖokuiwo. 3 Le xɔse me míekpɔe dze sii be woɖo nuɖoanyiwo ɖe ɖoɖo nu to Mawu ƒe nya la dzi, ale be nu si wokpɔna la dzɔ tso nu siwo medzena o la me. 4 Le xɔse me Abel tsɔ vɔsa si nyo wu Kain tɔ la na Mawu, eye wòto xɔse sia me kpɔ ɖaseɖiɖi na eɖokui be enye ame dzɔdzɔe, elabena Mawu ɖi ɖase tso eƒe nunanaawo ŋu; eye to esia dzi la, togbɔ be eku hã la, egale nu ƒom. 5 Le xɔse me wokɔ Henox dzoe, be wòagakpɔ ku o, eye womekpɔe le afi aɖeke o, elabena Mawu kɔe dzoe; elabena hafi woakɔe adzoe la, ekpɔ ɖaseɖiɖi be eƒe nu dze Mawu ŋu nyuie. 6 Gawu la, ne xɔse mele ame si o la, mate ŋu adze eŋu nyuie o, elabena ele be ame si tena vaa Mawu gbɔ la naxɔe ase be eli, eye be ezua teƒeɖola na ame siwo dinɛ vevie la. 7 Le xɔse me Noa, esime Mawu na toklãe tso nu siwo womekpɔ kpɔ haɖe o ŋu la, eɖe mawuvɔvɔ̃ fia, eye wòkpa aɖakaʋu aɖe hena eƒemetɔwo xɔxɔ ɖe agbe; eye to xɔse sia me la, ebu fɔ xexea, eye wòzu dzɔdzɔenyenye, si tso xɔse me la, ƒe domenyila. 8 Le xɔse me Abraham, esime woyɔe la, eɖo to hedo go yi teƒe si woɖo be wòaxɔ wòanye eƒe domenyinu la; eye wòdo go, togbɔ be menya afi si yim wònɔ o hã. 9 Le xɔse me enye amedzro nɔ ŋugbedodonyigba la dzi, abe dzronyigba dzi ene, eye woa kple Isak kpakple Yakob, ame siwo nye ŋugbedodo ma tututu ƒe domenyilawo kpe ɖe eŋu la, nɔ agbadɔwo me. 10 Elabena enɔ du si gɔmeɖoanyi ŋutɔŋutɔwo li na la lalam, du si ƒe aɖaŋuwɔla kple tsola ye nye Mawu. 11 Le xɔse me kee Sara ŋutɔ xɔ ŋusẽ fɔ dzidzimevi aɖe ƒe fu, esime wòtsi to vidzidzi me kura gɔ̃ hã, elabena ebu ame si do ŋugbea la nyateƒetɔe. 12 Esia tae tso ame ɖeka, si nɔ abe ame si ku ene, me la, wodzi vi siwo sɔ gbɔ abe dziƒoɣletiviwo ene, abe ƒutake siwo womate ŋu axlẽ o la ene. 13 Le xɔse me ame siawo katã ku togbɔ be woƒe asi mesu ŋugbedodoawo me vava dzi o hã, gake wokpɔ wo ɖaa le adzɔge, eye wodo ɖoaƒe na wo, eye woɖe gbeƒãe le dutoƒo be, yewonye amedzrowo kple ame siwo le anyigba la dzi hena ɣeyiɣi kpui aɖe. 14 Elabena ame siwo gblɔ nya siawo la na kpeɖodzi be yewole teƒe si azu yewo ŋutɔ ƒe nɔƒe la dim vevie. 15 Ke hã, ne ɖe wonɔ ŋku ɖom teƒe si woʋu tso dzi la, anye ne mɔnukpɔkpɔ su wo si wogbugbɔ yi. 16 Ke azɔ la, nɔƒe si nyo wu la le wo dzrom, si nye dziƒo tɔ. Eya ta ŋu mekpe Mawu le wo ŋu, be woayɔe be woƒe Mawu o, elabena edzra du aɖe ɖo ɖi na wo. 17 Le xɔse me Abraham, esime wodoe kpɔ la, etsɔ Isak na kloe, eye eya, ame si xɔ ŋugbedodoawo kple dzidzɔ la, tee kpɔ be yeatsɔ yeƒe tenuvi la ana, 18 togbɔ be wogblɔ nɛ be: “Nu si woayɔ be ‘wò dzidzime’ la ato Isak dzi” hã. 19 Gake ebui be Mawu ate ŋu afɔe ɖe tsitre tso ame kukuwo dome; eye exɔe tso afi ma hã wòzu kpɔɖeŋu. 20 Le xɔse me kee Isak yra Yakob kple Esau le nu siwo ava va la ŋu. 21 Le xɔse me Yakob, esime wòsusɔ vie wòaku la, eyra Yosef viŋutsuawo dometɔ ɖe sia ɖe, eye wòziɔ ɖe eƒe atizɔti ŋu de ta agu. 22 Le xɔse me Yosef, esime wòɖo kudo nu la, eƒo nu tso Israel viwo ƒe ʋuʋu la ŋu; eye wòde se ku ɖe eƒe ƒuwo ŋu. 23 Le xɔse me Mose dzilawo ɣlae ɣleti etɔ̃ sɔŋ le edzidzi vɔ megbe, elabena wokpɔe be ɖevi sue la dze ɖeka, eye womevɔ̃ fia ƒe sedede la o. 24 Le xɔse me Mose, esime wòtsi la, egbe be woagayɔ ye be Farao vinyɔnuvi la ƒe vi o, 25 eye wòtiae be woawɔ ŋlɔmi le ye ŋu kpe ɖe Mawu ƒe dukɔ la ŋu, wu be yeakpɔ gome le nu vɔ̃ ƒe vivisese me hena ɣeyiɣi vi aɖe ko, 26 elabena ebu ŋukpe si wodo Kristo la be enye kesinɔnu siwo ƒo Egipte ƒe nu xɔasiwo ta; elabena eƒe ŋku nɔ teƒeɖoɖofetu la ŋu tututu. 27 Le xɔse me edzo le Egipte, gake mevɔ̃ fia ƒe dziku la o, elabena eyi edzi nɔ te sesĩe, abe ɖe wònɔ Ame si womekpɔna o la kpɔm ene. 28 Le xɔse me eɖu ŋutitoto la hewɔ ɖe ʋuhehlẽ ƒe ɖoɖowo dzi, bene nutsrɔ̃la la nagaka asi woƒe ŋgɔgbeviwo ŋu o. 29 Le xɔse me woto Ƒu Dzĩ la me abe anyigba ƒuƒui dzi ene, gake esi Egiptetɔwo tee kpɔ la, ƒu la mi wo. 30 Le xɔse me Yerixo gliawo mu le xlãƒoƒoe ŋkeke adre megbe. 31 Le xɔse me Raxab gbolo la metsrɔ̃ kpe ɖe ame siwo wɔ nu tomaɖomaɖotɔe la ŋu o, elabena exɔ ŋkutsalawo le ŋutifafa me. 32 Eye nya kae magagblɔ? Elabena ɣeyiɣi manɔ anyi o, ne medi be mayi edzi aƒo nu tso Gideon, Barak, Simson, Yefta, David, kpakple Samuel kple nyagblɔɖila bubuawo ŋu, 33 ame siwo to xɔse me ɖu fiaɖuƒewo dzi le aʋa me, do nu dzɔdzɔe wɔwɔ ɖe ŋgɔ, xɔ ŋugbedodowo, mia nu na dzatawo, 34 tsi dzo ƒe ŋusẽ nu, si le yi nu, wona ŋusẽ ɖo wo ŋu le gbɔdzɔgbɔdzɔ me, wowɔ kalẽ le aʋawɔwɔ me, wosi aʋakɔ siwo tso dzronyigba dzi la vevie. 35 Nyɔnuwo xɔ woƒe ame kukuwo to tsitretsitsi dzi; gake wowɔ fu ame bubuwo vevie, elabena wogbe be yewomalɔ̃ be woana ɖeɖe yewo to tafe aɖeke dzi o, bene woakpɔ tsitretsitsi si nyo wu la. 36 Ɛ̃, ame bubuwo xɔ woƒe tetekpɔwo to fewuɖuɖuwo kple ƒoƒowo me, le nyateƒe me la, nu si wu ema, siwo nye bablawo kple gaxɔmenɔnɔwo. 37 Woƒu kpe wo, wote wo kpɔ, wodze wo kple laxalaxa, woku ɖe yi nu, wonɔ tsatsam le alẽgbalẽwo me, le gbɔ̃gbalẽwo me, esime wonɔ koɖoɖo me, xaxa me, ŋlɔmiwɔwɔ ɖe wo ŋu me; 38 eye xexea medze woanɔ eme o. Wotsa tsaglãla le gbedadaƒowo kple towo kpakple anyigba dzi agadowo kple dowo me. 39 Ke hã, togbɔ be ame siawo katã kpɔ ɖaseɖiɖi na wo ɖokuiwo to woƒe xɔse me hã la, womekpɔ ŋugbedodo la me vava o, 40 elabena Mawu kpɔ nane si nyo wu la ɖi na mí do ŋgɔ, bene woagawɔ wo bliboe míawo manɔmee o.